Mateo 25 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian Alur American Sign Language Amharic Arabic Argentinean Sign Language Armenian Armenian (West) Ashaninka Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belgian French Sign Language Belize Kriol Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chol Chuabo Cibemba Colombian Sign Language Costa Rican Sign Language Croatian Croatian Sign Language Cuban Sign Language Cubeo Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik Emberá (Catío) Emberá (Northern) English Estonian Ewe Fijian Filipino Sign Language Finnish French French Sign Language Ga Galician Garifuna Georgian German German Sign Language Ghanaian Sign Language Gitonga Greek Greek Sign Language Guahibo Guambiano Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Inga Irish Sign Language Isoko Israeli Sign Language Italian Italian Sign Language Jamaican Creole Jamaican Sign Language Japanese Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Korean Sign Language Kosraean Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malawi Sign Language Malay Malayalam Malaysian Sign Language Maltese Mambwe-Lungu Mapudungun Marathi Marshallese Maya Mexican Sign Language Mixtec (Guerrero) Moore Mozambican Sign Language Myanmar Navajo Ndau Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nyungwe Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Pennsylvania German Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Punjabi Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Rapa Nui Romanian Ronga Russian Russian Sign Language Salvadoran Sign Language Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tojolabal Tok Pisin Tongan Torres Strait Creole Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nMateo Asɛmpa No 25:1-46\nKRISTO MMAE HO NSƐNKYERƐNNE (1-46)\nMmaabun du ho mfatoho no (1-13)\nDwetikɛse ho mfatoho no (14-30)\nNguan ne mpɔnkye (31-46)\n25 “Ɔsoro Ahenni te sɛ mmaabun du a wɔfaa wɔn nkanea+ puei sɛ wɔrekohyia ayeforokunu.+ 2 Ná wɔn mu baanum yɛ nkwaseafo, na baanum yɛ mmadwemma.*+ 3 Nkwaseafo no faa wɔn nkanea, nanso wɔamfa ngo anka ho. 4 Mmadwemma no de, wɔfaa ngo guu ntoa mu kaa wɔn nkanea no ho. 5 Bere a ayeforokunu no rekyɛ no, wɔn nyinaa ani kumii, na wɔfaa mu dae. 6 Ɔdasum na wɔtee nteɛm bi sɛ: ‘Ayeforokunu no ni oo! Mumpue nkohyia no.’ 7 Ɛnna mmaabun no nyinaa sɔree, na wɔhwɛɛ wɔn nkanea no hwɛe sɛ biribiara yɛ pɛpɛɛpɛ anaa.+ 8 Na nkwaseafo no ka kyerɛɛ mmadwemma no sɛ, ‘Momma yɛn mo ngo no bi, efisɛ yɛn nkanea no reyɛ adum.’ 9 Mmadwemma no buae sɛ: ‘Ebia na ansõ yɛne mo. Enti monkɔ wɔn a wɔtɔn no nkyɛn nkɔtɔ bi.’ 10 Bere a wɔrekɔ akɔtɔ bi no, ayeforokunu no bae. Na mmaabun a wɔayɛ krado no ne no kɔɔ ayeforohyia apontow no ase,+ na wɔtoo pon no mu. 11 Ɛno akyi no, mmaabun a aka no nso bae, na wɔkae sɛ, ‘Owura, Owura, bue yɛn!’+ 12 Na ɔka kyerɛɛ wɔn sɛ, ‘Nokwarem mereka akyerɛ mo sɛ, minnim mo.’ 13 “Enti monkɔ so nwɛn,+ efisɛ munnim da anaa bere* no.+ 14 “Afei nso, ɔsoro Ahenni te sɛ onipa bi a ɔrebetu kwan a ɔfrɛɛ ne nkoa de n’ahode hyɛɛ wɔn nsa.+ 15 Ɔmaa ɔbaako dwetikɛse* anum, ɔmaa ɔbaako abien, na ɔmaa ɔfoforo nso baako, sɛnea wɔn mu biara ahoɔden te, na otuu kwan. 16 Ntɛm ara na nea onyaa dwetikɛse anum no de kɔyɛɛ adwuma, na onyaa anum kaa ho. 17 Saa ara na nea onyaa abien no san nyaa abien kaa ho. 18 Na nea onyaa baako no de, okotutuu fam de ne wura sika* no siee hɔ. 19 “Bere tenteenten akyi no, nkoa no wura bae, na ɔne wɔn buu akontaa.+ 20 Enti nea onyaa dwetikɛse anum no de dwetikɛse anum kaa ho bae sɛ, ‘Me wura, womaa me dwetikɛse anum; hwɛ, manya dwetikɛse anum aka ho.’+ 21 Ne wura no ka kyerɛɛ no sɛ: ‘Mo, akoa pa nokwafo! Woadi nneɛma kakra mu nokware. Mɛma woahwɛ nneɛma pii so.+ Nya wo wura anigye no bi.’+ 22 Na nea onyaa dwetikɛse abien no bɛkae sɛ, ‘Me wura, womaa me dwetikɛse abien; hwɛ, manya dwetikɛse abien aka ho.’+ 23 Ne wura no ka kyerɛɛ no sɛ: ‘Mo, akoa pa nokwafo! Woadi nneɛma kakra mu nokware. Mɛma woahwɛ nneɛma pii so. Nya wo wura anigye no bi.’ 24 “Awiei koraa no, akoa a onyaa dwetikɛse baako no bae, na ɔbɛkae sɛ: ‘Me wura, minim sɛ woyɛ obi a w’asɛm yɛ den; baabi a wunnuaa hwee no, ɛhɔ na wutwa nnɔbae, na baabi a wunhuw biribiara so no, ɛhɔ na woboaboa ano.+ 25 Enti misuroe, na mede wo dwetikɛse no siee fam. W’ade ni, gye.’ 26 Ɛnna ne wura no buaa no sɛ: ‘Akoa bɔne; onihafo. Sɛ́ wunim sɛ baabi a minnuaa hwee no, ɛhɔ na mitwa nnɔbae, na baabi a minhuw biribiara so no, ɛhɔ na meboaboa ano? 27 Enti anka ɛsɛ sɛ wode me sika* no kɔto sikakorabea, na meba a, manya me sika ne ɛho nsiho. 28 “‘Enti munnye dwetikɛse no mfi ne nsam, na momfa mma nea ɔwɔ dwetikɛse du no.+ 29 Na obiara a ɔwɔ bi no, wɔbɛma no bi aka ho ama aboro no so. Na nea onni bi no, nea ɔwɔ mpo, wobegye afi ne nsam.+ 30 Mompam akoa a mfaso nni no so no nkɔ abɔnten sum no mu. Ɛhɔ na obesu na waka ne se asi so denneennen.’* 31 “Onipa Ba no+ bɛba n’anuonyam mu a abɔfo nyinaa ka ne ho,+ na ɔbɛtena n’anuonyam ahengua so. 32 Wɔbɛboaboa amanaman nyinaa ano n’anim, na ɔbɛpaapae nnipa no mu mmaako mmaako, sɛnea oguanhwɛfo paapae nguan ne mpɔnkye mu no. 33 Na ɔde nguan no+ begyina ne nsa nifa so, na ɔde mpɔnkye no agyina ne benkum so.+ 34 “Afei Ɔhene no bɛka akyerɛ wɔn a wɔwɔ ne nifa so no sɛ: ‘Mommra, mo a m’Agya ahyira mo, momfa Ahenni a wɔasiesie ama mo fi bere a wɔhyɛɛ wiase ase* no nni. 35 Efisɛ ɔkɔm dee me, na momaa me biribi dii; osukɔm dee me, na momaa me biribi nomee. Meyɛɛ ɔhɔho, na mugyee me fɛw so;+ 36 medaa adagyaw,* na momaa me biribi kataa me ho.+ Meyaree, na mohwɛɛ me. Medaa afiase, na mobɛsraa me.’+ 37 Ɛnna atreneefo no bebua no sɛ: ‘Awurade, da bɛn na yehuu wo sɛ ɔkɔm de wo na yɛmaa wo aduan dii, anaasɛ osukɔm de wo na yɛmaa wo biribi nomee?+ 38 Da bɛn na yehui sɛ woyɛ ɔhɔho, a yegyee wo fɛw so, anaasɛ woda adagyaw a yɛmaa wo biribi kataa wo ho? 39 Da bɛn na yehui sɛ woyare anaasɛ woda afiase a yɛbɛsraa wo?’ 40 Na Ɔhene no bebua wɔn sɛ, ‘Nokwarem mereka akyerɛ mo sɛ, esiane sɛ moyɛ maa me nuanom nkumaa yi mu baako nti, moayɛ ama me.’+ 41 “Afei ɔbɛka akyerɛ wɔn a wɔwɔ ne benkum so no sɛ: ‘Mo a wɔadome mo, mumfi me so nkɔ+ daa ogya+ a wɔasiesie ama Ɔbonsam ne n’abɔfo no mu.+ 42 Bere a ɔkɔm dee me no, moamma me hwee anni; na osukɔm dee me no, moamma me hwee annom. 43 Meyɛɛ ɔhɔho, nanso moannye me fɛw so; medaa adagyaw, nanso moamma me biribi ankata me ho; meyaree, na medaa afiase, nanso moammɛhwɛ me.’ 44 Na wɔn nso bebua sɛ: ‘Awurade, da bɛn na yehui sɛ ɔkɔm anaa sukɔm de wo, anaasɛ woyɛ ɔhɔho anaa woda adagyaw, anaa woyare anaa woda afiase a yɛammɛsom wo?’ 45 Ɛnna obebua wɔn sɛ: ‘Nokwarem mereka akyerɛ mo sɛ, esiane sɛ moanyɛ amma nkumaa yi mu baako nti, moanyɛ amma me.’+ 46 Na eyinom befi hɔ akɔ daa ɔsɛe* mu,+ na wɔn a wɔteɛ no bɛkɔ daa nkwa mu.”+\n^ Anaa “anyansafo.”\n^ Ná Greek dwetikɛse mu duru yɛ kilo. 20.4. Hwɛ Nkh. B14.\n^ Nt., “dwetɛ.”\n^ Obi yɛ saa a, ɛkyerɛ sɛ ne bo afuw, na ne ho yeraw no.\n^ Greek asɛmfua a yɛakyerɛ ase “adagyaw” no, ebetumi akyerɛ sɛ obi nhyɛ hwee koraa. Ebetumi nso akyerɛ sɛ, nea ɔde hyɛ n’ataade ase no, ɛno nko ara na ɛhyɛ no.\n^ Kyerɛ sɛ, wobetwa wɔn afi nkwa mu. Nt., “dua a wotwitwa ho tow gu.”


Atemmufo 10 | Intanɛt So Bible| Wiase Foforɔ Nkyerɛaseɛ\n10 Abimelek akyi no, Dodo ba Pua ba Tola na ɔsɔre gyinae sɛ obegye+ Israel. Ná ofi Isakar abusuakuw mu na ɔtenaa Samir wɔ Efraim+ bepɔw so. 2 Obuu Israel atɛn mfe aduonu abiɛsa, na ɛno akyi no owui ma wosiee no Samir. 3 N’akyi no Gileadni+ Yair nso bae, na obuu Israel atɛn mfe aduonu abien. 4 Ɔwoo mmabarima aduasa a wɔtenatenaa mfurum aduasa so.+ Ná wɔwɔ nkurow aduasa wɔ Gilead asase so a wɔfrɛ hɔ Hawot-Yair+ de besi nnɛ. 5 Akyiri yi Yair wui ma wosiee no Kamon. 6 Na Israelfo no fii ase yɛɛ bɔne bio wɔ Yehowa ani so,+ na wɔsom Baal+ ne Astoret+ ahoni ne Siria+ anyame ne Sidon+ anyame ne Moab+ anyame ne Ammonfo+ anyame ne Filistifo+ anyame. Enti wɔpoo Yehowa na wɔansom no.+ 7 Na Yehowa bo fuw Israel+ denneennen na ɔtɔn+ wɔn hyɛɛ Filistifo+ ne Ammonfo+ nsa. 8 Wodii Israelfo ani, na wɔhyɛɛ wɔn so saa afe no—na wɔyɛɛ saa mfe dunwɔtwe de teetee Israelfo a wɔwɔ Yordan agya wɔ Amorifo asase so wɔ Gilead no nyinaa. 9 Saa bere no na Ammonfo twa Yordan asubɔnten no na wɔne Yuda ne Benyamin ne Efraim fie kɔko. Israel ho hiahiaa no ankasa.+ 10 Afei Israelfo su frɛɛ Yehowa,+ na wɔkae sɛ: “Yɛayɛ bɔne+ atia wo, efisɛ yɛagyaw yɛn Nyankopɔn akɔsom Baal+ ahoni.” 11 Ɛnna Yehowa ka kyerɛɛ Israelfo sɛ: “Bere a Egyptfo+ ne Amorifo+ ne Ammonfo+ ne Filistifo+ 12 ne Sidonfo+ ne Amalekfo+ ne Midianfo+ hyɛɛ mo so+ na musu frɛɛ me no, mannye mo amfi wɔn nsam? 13 Nanso mopoo me+ kɔsom anyame foforo.+ Enti merennye mo bio.+ 14 Anyame a moapaw+ wɔn no wɔ hɔ, momfrɛ wɔn na wɔmmɛboa mo.+ Sɛ mo ho akyere mo a, momma wommegye mo.” 15 Ɛnna Israelfo no ka kyerɛɛ Yehowa sɛ: “Yɛayɛ bɔne,+ enti yɛ yɛn nea ɛfata wɔ w’ani so biara.+ Nea yɛsrɛ ara ne sɛ gye yɛn nnɛ da yi.”+ 16 Na wofii ase yiyii ananafo anyame fii wɔn nkyɛn,+ na wɔsom Yehowa.+ Afei na ne kra+ ntumi nhwɛ Israelfo ahoyeraw no bio.+ 17 Bere bi akyi no, Ammonfo+ boaa wɔn dɔm ano wɔ Gilead,+ na Israelfo nso boaa wɔn dɔm ano wɔ Mispa.+ 18 Na Gileadfo ne wɔn akunini bisaa wɔn ho sɛ: “Ɔbarima bɛn na obedi anim ne Ammonfo akɔko?+ Ɔno na obedi Gileadfo nyinaa so.”+


Sakaria 3 AKCB - Matteus 3 LB\nƆsɔfopanyin Ntade A Ani Tew\n1Afei ɔkyerɛɛ me ɔsɔfopanyin Yosua3.1 Yosua: Onipa koro yi ara na wɔbɔ ne din Yesua wɔ Hebri kasa mu wɔ Ɛsra ne Nehemia nhoma mu. Ɛha no, din no gyina hɔ ma nnebɔneyɛfoman Israel (nky. 8-9). a ogyina Awurade bɔfo anim, na Satan gyina ne nifa so rebɛbɔ no sobo. 2Na Awurade ka kyerɛɛ Satan se, “Awurade nka wʼanim, Satan! Awurade a wafa Yerusalem no, nka wʼanim. Saa ɔbarima yi nyɛ gyentia a wɔatu afi ogya mu ana?”\n3Na Yosua hyɛ ntadefi, bere a ogyina ɔbɔfo no anim. 4Ɔbɔfo no ka kyerɛɛ wɔn a wogyinagyina nʼanim no se, “Munnyi ne ho ntadefi no.”\nAfei ɔka kyerɛɛ Yosua se, “Hwɛ, mayi wo bɔne afi wo so, na mede ntade a ɛyɛ fɛ bɛhyɛ wo.”\n5Afei mekae se, “Momfa abotiri a ani tew mmɔ ne ti.” Enti wɔde abotiri a ani tew bɔɔ no, na wɔhyɛɛ no atade, bere a Awurade bɔfo no gyina hɔ.\n6Na Awurade bɔfo de saa akwankyerɛ yi maa Yosua: 7“Sɛɛ na Asafo Awurade se: ‘Sɛ wobɛyɛ osetie ama me na woayɛ mʼapɛde a, ɛno de, wubedi me fi so na woahwɛ mʼabangua so, na mɛma wo baabi atena wɔ nnipa a wogyinagyina ha yi mu.\n8“‘Tie, Ɔsɔfopanyin Yosua, wo ne wo nkurɔfo a wɔtete wʼanim yi, moyɛ nnipa a wogyina hɔ ma nneɛma a ɛrebesisi: Mede me somfo, Dubaa no bɛba. 9Hwɛ, ɔbo a mede asi Yosua anim! Ani ason na etuatua saa ɔbo baako no ho, na mikurukyerɛw biribi wɔ so,’ sɛnea Asafo Awurade se ni, ‘na mede da koro pɛ bɛpepa asase yi so bɔne.\n10“‘Saa da no mo mu biara bɛto nsa afrɛ ne yɔnko ne no akɔtena ne ngodua ne borɔdɔma dua ase,’ sɛnea Asafo Awurade se ni.”\nAKCB : Sakaria 3


Onyankopɔn Ho Nokwasɛm | Bible Kyerɛkyerɛ\nOnyankopɔn suban te dɛn? So ɔwɔ din?\nSo wubetumi abɛn Onyankopɔn?\n1, 2. Dɛn nti na ɛtaa yɛ papa sɛ yebebisa nsɛm?\nSO WOAHYƐ sɛnea mmofra bisa nsɛm no nsow? Wɔn mu pii fi ase sua kasa ara pɛ ná wɔrebisa nsɛm. Wɔhããhãã wɔn ani ma wɔn ti so hwɛ w’anim bisa wo nsɛm te sɛ: Dɛn nti na ewim yɛ bruu? Dɛn na wɔde yɛɛ nsoromma? Hena na ɔkyerɛɛ nnomaa sɛnea wonsu? Ebia wobɛbɔ mmɔden sɛ wubebua, nanso ɛnyɛ bere nyinaa na ɛyɛ mmerɛw. Mmuae a eye sen biara a wode bɛma no mpo bɛma wɔasan abisa wo sɛ: Dɛn ntia?\n2 Ɛnyɛ mmofra nko na wobisa nsɛm. Bere a yɛrenyin no, yɛkɔ so bisa nsɛm. Yebisa nsɛm sɛnea ɛbɛyɛ a yebehu ɔkwan a ɛsɛ sɛ yɛfa so, na yɛahu nneɛma a ebetumi apira yɛn a ɛnsɛ sɛ yɛyɛ, anaa biribi a yɛpɛ sɛ yɛte ase. Nanso, ɛte sɛ nea nnipa pii gyae sɛ wobebisa nsɛm, titiriw nea ɛho hia paa no, na sɛ wobisa mpo a, wɔnhaw wɔn ho nhwehwɛ ho mmuae.\n3. Dɛn nti na nnipa pii agyae mmɔden a wɔrebɔ sɛ wɔbɛhwehwɛ nsɛmmisa a ɛho hia sen biara no ho mmuae?\n3 Susuw asɛmmisa a ɛyɛ nhoma yi asɛmti no, nsɛm a wɔabisa wɔ nnianim asɛm no mu, anaa nsɛmmisa a ɛwɔ saa ti yi mfiase no ho hwɛ. Eyinom yɛ nsɛm a ɛho hia sen biara a wubetumi abisa no bi. Nanso, nnipa pii agyae mmɔden a wɔrebɔ sɛ wɔbɛhwehwɛ ho mmuae no. Dɛn ntia? So ɛho mmuae wɔ Bible mu? Ebinom te nka sɛ ɛyɛ den sɛ wɔbɛte mmuae a Bible de ma no ase. Ɛhaw afoforo nso sɛ nsɛm a wobebisa no betumi ama wɔn ani awu anaasɛ wɔn anim agu ase. Na ebinom ka sɛ ɛyɛ nyamesom akannifo ne akyerɛkyerɛfo na wobetumi ama nsɛmmisa a ɛtete saa no ho mmuae. Na wo nso ɛ?\n4, 5. Dɛn ne nsɛm a ɛho hia sen biara a yebetumi abisa wɔ asetram no bi, na dɛn nti na ɛsɛ sɛ yɛhwehwɛ ho mmuae?\n4 Ɛda adi paa sɛ, w’ani gye ho sɛ wubenya asetram nsɛmmisa a ɛho hia no ho mmuae. Akyinnye biara nni ho sɛ, ɛtɔ bere bi a wubisa wo ho sɛ: ‘Asetra atirimpɔw ne dɛn? So asetra ara ni? Onyankopɔn te dɛn ankasa?’ Ɛfata sɛ wubebisa nsɛm a ɛtete saa, na ɛho hia sɛ worennyae ara kosi sɛ wubenya ɛho mmuae a edi mũ, na ntease wom. Yesu Kristo, ɔkyerɛkyerɛfo a wonim no yiye no kae sɛ: “Monkɔ so mmisa, na wɔde bɛma mo; monkɔ so nhwehwɛ, na mubehu; monkɔ so mpem, na wobebue mo.”—Mateo 7:7.\n5 Sɛ ‘wokɔ so hwehwɛ’ nsɛmmisa a ɛho hia no ho mmuae a, wubehu sɛ mfaso wɔ so paa sɛ wohwehwɛe. (Mmebusɛm 2:1-5) Ɛmfa ho nea ebia nnipa bi aka akyerɛ wo no, ɛho mmuae wɔ hɔ ankasa, na wubetumi ahu wɔ Bible mu. Ɛnyɛ den koraa sɛ wobɛte mmuae no ase. Nea ɛsen saa no, ɛma wunya anidaso ne anigye nso. Na ebetumi aboa wo ma woanya asetra a abotɔyam wom mprempren. Nea edi kan no, ma yensusuw asɛmmisa bi a ahaw nnipa pii adwene ho nhwɛ.\nSO ONYANKOPƆN YƐ OTIRIMƆDENFO A ONNWEN NNIPA HO?\n6. Dɛn nti na nnipa pii susuw sɛ Onyankopɔn nnwen amane a nnipa hu no ho?\n6 Nnipa pii susuw sɛ saa asɛmmisa no ho mmuae yɛ yiw. Wɔka sɛ: ‘Sɛ Onyankopɔn dwen yɛn ho a, so anka wiase te sɛ nea ɛte yi?’ Akodi, nitan, ne awerɛhow atwa yɛn ho ahyia wɔ wiase yi mu baabiara. Na yɛn mu biara yare, yehu amane, na yɛn adɔfo wuwu. Enti, nnipa pii ka sɛ, ‘Sɛ Onyankopɔn dwen yɛn ho na ɔhaw ahorow a yehyia no ho asɛm haw no a, so anka ɔbɛma nneɛma a ɛte saa asisi?’\n7. (a) Ɔkwan bɛn so na ɔsom ahorow mu akyerɛkyerɛfo ama nnipa pii anya adwene sɛ Onyankopɔn tirim yɛ den? (b) Dɛn na Bible kyerɛkyerɛ fa sɔhwɛ ahorow a yebetumi ahyia no ho?\n7 Nea enye koraa no, ɛtɔ bere bi a ɔsom ahorow mu akyerɛkyerɛfo ma nkurɔfo nya adwene sɛ Onyankopɔn tirim yɛ den. Ɔkwan bɛn so? Sɛ asiane bi si a, wɔka sɛ ɛyɛ Onyankopɔn pɛ. Nea saa akyerɛkyerɛfo no kyerɛ ankasa ne sɛ Onyankopɔn na ɔma asiane ahorow sisi. So saa na Onyankopɔn te ankasa? Dɛn na Bible kyerɛkyerɛ ankasa? Yakobo 1:13 bua sɛ: “Sɛ sɔhwɛ to obi a, ɛnsɛ sɛ ɔka sɛ: ‘Onyankopɔn na ɔresɔ me ahwɛ.’ Efisɛ wontumi mfa nnebɔne nsɔ Nyankopɔn nhwɛ, na ɔno nso nsɔ obiara nhwɛ.” Enti, ɛnyɛ Onyankopɔn na ɔde abɔnefosɛm a wuhu wɔ wiase a wote mu no ba da. (Hiob 34:10-12) Ɛyɛ nokware sɛ ɔma kwan ma nneɛma bɔne kɔ so de, nanso ɛsono biribi a obi ma kwan ma ɛba ne nea ɔno ankasa ma esi koraa.\n8, 9. (a) Mfatoho bɛn na wubetumi de akyerɛkyerɛ nsonsonoe a ɛwɔ abɔnefosɛm ho kwan a wɔma ne abɔnefosɛm a wɔde ba mu? (b) Dɛn nti na ɛrenyɛ papa sɛ yɛbɛka sɛ ɛyɛ mfomso sɛ Onyankopɔn ma kwan ma adesamma fa ɔkwammɔne so?\n8 Sɛ nhwɛso no, susuw agya bi a onim nyansa na ɔwɔ ɔdɔ a ɔwɔ ɔbabarima a wanyin a ɔda so ne n’awofo te ho hwɛ. Sɛ ne ba no bɛyɛ otuatewfo na ɔyɛ n’adwene sɛ obefi fie a, agya no nsiw no kwan. Na sɛ ne ba no kɔfa ɔkwammɔne so na asɛm to no a, so agya no na ɔmaa ɔhaw no baa ne ba no so? Dabi. (Luka 15:11-13) Saa pɛpɛɛpɛ na sɛ nnipa yɛ wɔn adwene sɛ wɔbɛfa ɔkwammɔne so a, Onyankopɔn nsiw wɔn kwan, nanso ɛnyɛ Onyankopɔn na ɔma ɔhaw ahorow a efi ɔkwammɔne a wɔfa so mu ba no ba wɔn so. Enti, ɛda adi sɛ ɛnyɛ papa sɛ yɛde adesamma haw ahorow no ho asodi bɛto Onyankopɔn so.\n9 Onyankopɔn nim nea enti a wama kwan ma adesamma afa ɔkwammɔne so. Sɛ́ Ɔbɔadeɛ a ɔwɔ tumi ne nyansa no, ɛnyɛ ɔhyɛ sɛ ɔkyerɛkyerɛ nea enti a wayɛ saa no mu kyerɛ yɛn. Nanso, Onyankopɔn fi ɔdɔ mu yɛ eyi. Wubesua nea enti a ɔyɛ saa no ho ade pii wɔ Ti 11. Nanso, nya awerɛhyem sɛ ɛnyɛ Onyankopɔn na ɔde ɔhaw ahorow a yehyia no ba. Mmom no, ɔno na ɔma yenya ano aduru koro pɛ a ɛwɔ hɔ no ho anidaso!—Yesaia 33:2.\n10. Dɛn nti na yebetumi anya ahotoso sɛ Onyankopɔn besiesie nneɛma a abɔnefo asɛe no no nyinaa?\n10 Afei nso, Onyankopɔn yɛ kronkron. (Yesaia 6:3) Eyi kyerɛ sɛ ne ho tew. Bɔne biara nni ne mu. Enti yebetumi anya ne mu ahotoso koraa. Yɛrentumi nka biribi a ɛte saa mfa nnipa a ɛtɔ mmere bi a wɔsɛe wɔn abrabɔ no ho. Mpɛn pii no, onipa sodifo a ɔwɔ adwene pa koraa mpo nni tumi a ɔde besiesie nneɛma a abɔnefo sɛe no no. Nanso, Onyankopɔn yɛ tumi nyinaa wura. Obetumi asiesie biribiara a abɔnefosɛm de aba adesamma so no, na ɔbɛyɛ nso. Sɛ Onyankopɔn keka ne ho a, obeyi bɔne afi hɔ akosi daa!—Dwom 37:9-11.\nONYANKOPƆN TE NKA DƐN WƆ NNEƐMA BƆNE A ƐREKƆ SO NO HO?\n11. (a) Onyankopɔn te nka dɛn wɔ nneɛma bɔne ho? (b) Onyankopɔn te nka dɛn wɔ amane a worehu no ho?\n11 Mprempren, Onyankopɔn te nka dɛn wɔ nneɛma a ɛrekɔ so wɔ wiase ne w’asetram no ho? Nea edi kan koraa no, Bible kyerɛkyerɛ sɛ Onyankopɔn “dɔ atɛntrenee.” (Dwom 37:28, NW) Enti odwen nea ɛteɛ ne nea ɛnteɛ ho yiye. Okyi nneɛma bɔne biara. Bible ka sɛ tete no, bere a bɔne dɔɔso wɔ wiase no, “ɛyɛɛ” Onyankopɔn “yaw ne komam.” (Genesis 6:5, 6) Onyankopɔn nsakrae. (Malaki 3:6) N’ani da so ara nnye amanehunu a ɛrekɔ so wɔ wiase nyinaa no ho. Na Onyankopɔn ani nnye ho sɛ obehu sɛ nnipa rehu amane. Bible ka sɛ: “Odwen mo ho.”—1 Petro 5:7.\nBible kyerɛkyerɛ sɛ Yehowa ne amansan Bɔfo a ɔwɔ ɔdɔ no\n12, 13. (a) Dɛn nti na yɛwɔ suban pa te sɛ ɔdɔ, na ɔdɔ ka wiase no ho adwene a yekura no dɛn? (b) Dɛn nti na wubetumi anya awerɛhyem sɛ Onyankopɔn bɛyɛ wiase haw ahorow no ho biribi ankasa?\n12 Ɛbɛyɛ dɛn na yɛatumi agye atom sɛ Onyankopɔn ani nnye amanehunu ho? Adanse foforo ni. Bible kyerɛkyerɛ sɛ wɔbɔɔ onipa wɔ Onyankopɔn suban so. (Genesis 1:26) Enti, suban pa a yɛwɔ no yɛ adanse a ɛkyerɛ sɛ Onyankopɔn wɔ suban pa. Sɛ nhwɛso no, sɛ wuhu sɛ nnipa a wɔnyɛɛ bɔne biara rehu amane a, so ɛhaw wo? Sɛ nneɛma bɔne a ɛte saa ho asɛm haw wo a, ɛnde nya awerɛhyem sɛ ɛho asɛm haw Onyankopɔn sen wo koraa.\n13 Nnipa ho ade a eye sen biara no mu biako ne ɔdɔ a yetumi da no adi no. Ɛno nso kyerɛ sɛ Onyankopɔn yɛ ɔdɔ. Bible kyerɛkyerɛ sɛ “Onyankopɔn ne dɔ.” (1 Yohane 4:8) Esiane sɛ Onyankopɔn yɛ ɔdɔ nti na yɛn nso yɛwɔ ɔdɔ no. So ɔdɔ bɛka wo ma woayi amanehunu ne nneɛma bɔne a wuhu wɔ wiase no afi hɔ? Sɛ wowɔ tumi a wode bɛyɛ saa a, anka wobɛyɛ? Akyinnye biara nni ho sɛ anka wobɛyɛ! Wubetumi anya awerɛhyem koraa sɛ Onyankopɔn beyi amanehunu ne nneɛma bɔne nyinaa afi hɔ. Bɔhyɛ ahorow a wɔkaa ho asɛm wɔ nhoma yi nnianim asɛm no mu no nyɛ adaeso anaa anidaso hunu. Onyankopɔn bɔhyɛ ahorow bɛbam ɔkwan biara so! Nanso, nea ɛbɛyɛ na woanya bɔhyɛ ahorow a ɛtete saa mu gyidi no, ɛsɛ sɛ wuhu Onyankopɔn a ɔhyehyɛɛ saa bɔ ahorow no ho nsɛm pii.\nONYANKOPƆN PƐ SƐ WUHU NO\nSɛ wopɛ sɛ obi hu wo a, so wommɔ wo din nkyerɛ no? Onyankopɔn bɔ ne din kyerɛ yɛn wɔ Bible mu\n14. Onyankopɔn din de dɛn, na dɛn nti na ɛsɛ sɛ yɛde di dwuma?\n14 Sɛ wopɛ sɛ obi hu wo a, dɛn na wubetumi ayɛ? So woremmɔ wo din nkyerɛ onipa no? So Onyankopɔn wɔ din? Ɔsom ahorow pii bua sɛ ne din de “Onyankopɔn” anaa “Awurade,” nanso eyinom nyɛ ne din ankasa. Ɛyɛ n’abodin, sɛnea “ɔhene” ne “ɔmampanyin” yɛ abodin no. Bible kyerɛkyerɛ sɛ Onyankopɔn wɔ abodin ahorow pii. “Onyankopɔn” ne “Awurade” yɛ abodin no bi. Na Bible kyerɛkyerɛ nso sɛ Onyankopɔn wɔ din ankasa: Ɛne Yehowa. Dwom 83:18 ka sɛ: “Wo a wo din de Yahwe [Yehowa, NW] no, wo nko ara ne ɔsorosoroni, asase nyinaa so.” Sɛ edin no nni wo Bible mu a, ebia w’ani begye ho sɛ wobɛhwɛ Nkekaho a ɛwɔ nhoma yi kratafa 195-7 no na woahu nea enti a ɛte saa. Nokwasɛm ne sɛ Onyankopɔn din pue mpɛn mpempem pii wɔ tete Bible nsaano nkyerɛwee no mu. Enti, Yehowa pɛ sɛ wuhu ne din na wode di dwuma. Yebetumi aka sɛ ɔnam Bible so reda ne ho adi akyerɛ wo.\n15. Edin Yehowa no kyerɛ dɛn?\n15 Onyankopɔn maa ne ho din a ɛkyerɛ nneɛma pii. Onyankopɔn din Yehowa no kyerɛ sɛ obetumi ama ne bɔhyɛ biara abam, na obetumi ayɛ biribiara a wabɔ ne tirim sɛ ɔbɛyɛ no. * Onyankopɔn din da nsow koraa. Ɔno nkutoo na okura saa din no. Yehowa da nsow wɔ akwan pii so. Ɔkwan bɛn so na ɛte saa?\n16, 17. Yehowa ho ade bɛn na yebetumi asua afi abodin a edidi so yi mu? (a) “Ade nyinaa so Tumfoɔ” (b) “Mmeresanten Hene” (d) “Ɔbɔadeɛ.”\n16 Yehui sɛ Dwom 83:18 ka faa Yehowa ho sɛ: ‘Wo nko ara ne Ɔsorosoroni.’ Saa ara na Yehowa nkutoo na wɔfrɛ no “Ade Nyinaa So Tumfoɔ.” Adiyisɛm 15:3 ka sɛ: “Yehowa Nyankopɔn, ade nyinaa so Tumfoɔ, wo nnwuma yɛ akɛse na ɛyɛ nwonwa. Mmeresanten Hene, w’akwan teɛ na ɛyɛ nokware.” Abodin, “ade nyinaa so Tumfoɔ” no kyerɛ yɛn sɛ Yehowa ne otumfoɔ a ɔsen biara. Ne tumi yɛ kɛse; tumi biara ne no nsɛ. Na abodin a ɛne “Mmeresanten Hene” no kae yɛn sɛ Yehowa da nsow wɔ ɔkwan foforo so. Ɔno nkutoo na watra ase bere nyinaa. Dwom 90:2 ka sɛ: “Wufi tete akyirikyiri kosi daakye akyirikyiri [anaa, daa] yɛ Onyankopɔn.” Saa asɛm yi yɛ nwonwa, ɛnte saa?\n17 Afei nso Yehowa nkutoo ne Ɔbɔadeɛ. Adiyisɛm 4:11 kenkan sɛ: “Wofata, Yehowa, yɛn Nyankopɔn, sɛ wugye anuonyam ne nidi ne tumi, efisɛ wo na wobɔɔ nneɛma nyinaa, na wo pɛ nti na ɛwowɔ hɔ na wɔbɔe.” Esiane sɛ Yehowa yɛ Ɔbɔadeɛ nti na biribiara a wubetumi akae wɔ hɔ—efi abɔde a wɔyɛ ahonhom a aniwa nhu wɔn, nsoromma a egu wim anadwo, nnua so aba kosi ɛpo ne nsubɔnten mu mpataa so!\nSO WUBETUMI ABƐN YEHOWA?\n18. Dɛn nti na nnipa binom te nka sɛ wontumi mmɛn Onyankopɔn da, nanso dɛn na Bible kyerɛkyerɛ?\n18 Sɛ nnipa binom kenkan Yehowa suban a ɛyɛ nwonwa no ho asɛm a ɛma wɔbɔ hu. Wosuro sɛ Onyankopɔn korɔn dodo ma enti wontumi mmɛn no da, anaasɛ wɔnyɛ nnipa a wɔn ho betumi ahia Onyankopɔn a ɔkorɔn saa no da. Nanso, so saa adwene yi fata? Ɛnyɛ saa na Bible kyerɛkyerɛ koraa. Ɛka Yehowa ho asɛm sɛ: “Ɔne yɛn mu biara ntam nware.” (Asomafo Nnwuma 17:27) Bible hyɛ yɛn nkuran mpo sɛ: ‘Yɛmmɛn Onyankopɔn, na ɔbɛbɛn yɛn.’—Yakobo 4:8.\n19. (a) Yɛbɛyɛ dɛn atumi abɛn Onyankopɔn, na mfaso bɛn na yebenya? (b) Onyankopɔn suban ahorow bɛn na w’ani gye ho sen biara?\n19 Wobɛyɛ dɛn atumi abɛn Onyankopɔn? Nea edi kan no, kɔ so sua Onyankopɔn ho ade a woresua mprempren no. Yesu kae sɛ: “Eyi na ɛkyerɛ daa nkwa, sɛ wobenya wo, nokware Nyankopɔn koro pɛ no, ne nea wosomaa no, Yesu Kristo, ho nimdeɛ.” (Yohane 17:3) Yiw, Bible kyerɛkyerɛ sɛ Yehowa ne Yesu ho ade a obi besua no de no bɛkɔ “daa nkwa” mu! Sɛnea yɛahu dedaw no, “Onyankopɔn ne dɔ.” (1 Yohane 4:16) Yehowa wɔ suban foforo pii a ɛyɛ fɛ na ɛma nnipa ani gye ne ho. Sɛ nhwɛso no, Bible ka sɛ Yehowa yɛ “Onyankopɔn mmɔborohunufo ne ɔdomfoɔ, nea n’abodwo kyɛ na n’adɔeyɛ ne ne nokware dɔɔso pii.” (Exodus 34:6) Yehowa ‘ye, na ɔde firi.’ (Dwom 86:5) Onyankopɔn wɔ abotare. (2 Petro 3:9) Ɔyɛ ɔnokwafo. (Adiyisɛm 15:4) Sɛ wokenkan Bible kɔ akyiri a, wubehu sɛnea Yehowa ada no adi sɛ ɔwɔ saa suban ahorow yi ne afoforo pii a ɛyɛ anigye.\n20-22. (a) So hu a yentumi mfa yɛn ani nhu Onyankopɔn no mma yentumi mmɛn no? Kyerɛkyerɛ mu. (b) Dɛn na ebia nnipa bi a wokura adwempa bɛka sɛ yɛ, nanso dɛn na ɛsɛ sɛ woyɛ?\n20 Nokwarem no, wuntumi mfa w’ani nhu Onyankopɔn efisɛ ɔyɛ honhom. (Yohane 1:18; 4:24; 1 Timoteo 1:17) Nanso, sɛ wusua ne ho ade wɔ Bible mu a, wubetumi ahu no yiye. Sɛnea odwontofo no kae no, wubetumi ‘ahwɛ Yehowa animtew.’ (Dwom 27:4; Romafo 1:20) Dodow a wusua Yehowa ho ade no, dodow no ara na wubehu no yiye, na ɛno bɛma woadɔ no kɛse na woate nka sɛ wobɛn no.\nƆdɔ a agya pa wɔ ma ne mma no da ɔdɔ a emu yɛ den a yɛn soro Agya wɔ ma yɛn no adi\n21 Wobɛba abɛte nea enti a Bible kyerɛkyerɛ yɛn sɛ yɛmfa Yehowa sɛ yɛn Agya no ase. (Mateo 6:9) Ɛnyɛ yɛn nkwa nko na efi ne nkyɛn, na mmom ɔpɛ sɛ yenya asetra a eye sen biara nso, sɛnea agya biara a ɔwɔ ɔdɔ bɛpɛ sɛ ne mma nya asetra pa no. (Dwom 36:9) Bible kyerɛkyerɛ nso sɛ nnipa betumi abɛyɛ Yehowa nnamfo. (Yakobo 2:23) Susuw ho hwɛ—wubetumi abɛyɛ amansan Bɔfo no adamfo!\n22 Bere a wusua Bible kɔ akyiri no, ebia wubehu sɛ nnipa bi a wokura adwempa bɛka akyerɛ wo sɛ gyae adesua a ɛte saa no. Ebia na ɛhaw wɔn sɛ wubegyae ɔsom a wowom no. Nanso, mma obiara nsiw adamfofa a ɛsen biara a wubetumi ne Onyankopɔn anya no kwan.\n23, 24. (a) Dɛn nti na ɛsɛ sɛ wokɔ so bisabisa nea woresua no ho nsɛm? (b) Asɛm bɛn na yebesusuw ho wɔ ti a edi hɔ no mu?\n23 Nokwarem no, nneɛma bi wɔ hɔ a worente ase mfiase no. Ebegye ahobrɛase kakra ansa woatumi ahwehwɛ mmoa, nanso ntwentwɛn wo nan ase esiane fɛre nti. Yesu kae sɛ eye sɛ yɛbɛbrɛ yɛn ho ase sɛ abofra. (Mateo 18:2-4) Na sɛnea yenim no, mmofra bisa nsɛm pii. Onyankopɔn pɛ sɛ wunya wo nsɛmmisa ho mmuae. Bible kamfo ebinom a na wɔwɔ anigye sɛ wobesua Onyankopɔn ho ade no. Wɔhwehwɛɛ Kyerɛwnsɛm no mu yiye hwɛe sɛ nea na wɔresua no ne nokware no anaa.—Asomafo Nnwuma 17:11.\n24 Ɔkwan a eye sen biara a wobɛfa so asua Yehowa ho ade ne sɛ wobɛyɛ Bible no mu nhwehwɛmu. Ɛyɛ nhoma a ɛda nsow wɔ nhoma foforo biara ho. Ɛda nsow wɔ ɔkwan bɛn so? Yebesusuw saa asɛm no ho wɔ ti a edi hɔ no mu.\n^ nky. 15 Nea Onyankopɔn din no kyerɛ ne sɛnea wɔbɔ no no ho nsɛm pii wɔ Nkekaho a ɛwɔ kratafa 195-7 no.\nOnyankopɔn dwen wo ho ankasa. —1 Petro 5:7.\nOnyankopɔn din ankasa ne Yehowa.—Dwom 83:18, NW.\nYehowa to nsa frɛ wo sɛ bɛn no.—Yakobo 4:8.\nYehowa yɛ ɔdɔ, ne yam ye, na ɔwɔ mmɔborohunu.—Exodus 34:6; 1 Yohane 4:8, 16.\nDɛn ne Onyankopɔn Ho Nokwasɛm? (Ɔfã 1)\nDɛn ne Onyankopɔn Ho Nokwasɛm?—Ɔfã 2\nShare Share Dɛn Ne Onyankopɔn Ho Nokwasɛm?\nbh ti 1 kr. 8-17


Som Yehowa Ansa na Nna Bɔne no Aba | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Kae wo Bɔfo Kɛse no.”—ƆSƐNK. 12:1.\nƆkwan bɛn so na Kristofo a wɔn mfe akɔ anim betumi aboa mmabun?\nNhwɛso bɛn na ɛwɔ Bible mu a ebetumi ahyɛ Kristofo a wɔn mfe akɔ anim nkuran ma wɔatu akɔ baabi a mmoa ho hia?\nDɛn na Kristofo a wɔn mfe akɔ anim bi ayɛ de atrɛw wɔn som mu?\n1, 2. (a) Afotu bɛn na Yehowa honhom kaa Solomon maa ɔkyerɛw maa mmabun? (b) Adɛn nti na Kristofo a wɔadi mfe 50 ne akyiri mpo betumi asua biribi afi Solomon asɛm yi mu?\nYEHOWA de ne honhom kaa Ɔhene Solomon maa otuu mmabun fo sɛ: “Kae wo Bɔfo Kɛse no, wo mmeranteberem, ansa na nna bɔne no aba.” “Nna bɔne” bɛn na na ɔreka ho asɛm? Ɛno ne nkwakoraabere ne mmerewabere. Solomon de kasakoa kyerɛɛ ɔhaw a mpanyinyɛ de ba. Ɔkae sɛ edu hɔ a wɔn nsa wosow na wɔn nan keka bom, wɔn se tutu na wɔn ani so yɛ wusiwusi, wɔn asom yɛ den, wofuw dwen, na wɔn mu kuntun. Ɛnsɛ sɛ obi twɛn kosi saa bere no ansa na wakae yɛn Bɔfo Kɛse Yehowa.—Monkenkan Ɔsɛnkafo 12:1-5.\n2 Kristofo pii adi mfe 50 ne akyiri nanso wɔda so ara wɔ ahoɔden. Ebia wɔn ti afuw dwen, nanso nna bɔne a Solomon kaa ho asɛm no deɛ wonnya nnuu hɔ. Ɛnde, Kristofo a wɔn mfe akɔ anim yi nso betumi ‘akae wɔn Bɔfo Kɛse no’ sɛnea Solomon tuu mmerante ne mmabaa fo sɛ wɔnyɛ no anaa? Dɛn koraa na saa afotu no kyerɛ?\n3. Sɛ Bible ka sɛ yɛnkae yɛn Bɔfo Kɛse no a, ɛkyerɛ sɛn?\n3 Ebia yɛde mfe pii asom Yehowa, nanso ɛwɔ hɔ ara a ɛbɛyɛ papa sɛ yegye bere dwinnwen yɛn Bɔfo Kɛse no ho. Ne nnwuma nyɛ wo nwonwa? Wo deɛ hwɛ nkwa a ɔde ama yɛn; ɛnsom bo anaa? N’adebɔ boro nnipa ntease so. Yehowa ayɛ nneɛma ahorow ahorow, na eyi nyinaa ma asetena yɛ anigye. Sɛ yegye bere susuw Yehowa abɔde ho a, yehu paa sɛ ɔyɛ Onyankopɔn a ɔwɔ ɔdɔ, nyansa, ne tumi. (Dw. 143:5) Sɛ Bible ka sɛ yɛnkae yɛn Bɔfo Kɛse no a, nea ɛkyerɛ bio ne sɛ yebesusuw ho ahu nea ɔhwehwɛ fi yɛn hɔ. Sɛ yegye bere susuw nsɛm ho saa a, ɛbɛka yɛn koma ma yɛde yɛn nkwa nna a aka nyinaa asom Yehowa sɛnea yɛn ahoɔden betumi biara.—Ɔsɛnk. 12:13.\nSƐ YƐANYIN MPO A, YƐWƆ HOKWAN PII\n4. Asɛm bɛn na Kristofo a wɔn mfe akɔ anim betumi abisa wɔn ho, na dɛn ntia?\n4 Sɛ wo mfe akɔ anim a, wowɔ suahu pii, enti wubetumi abisa wo ho sɛ: ‘Seesei a meda so wɔ ahoɔden kakra yi, dɛn na mede bɛyɛ?’ Onyin ne suahu nti, wowɔ hokwan pii a afoforo nni. Ɛho nhwɛso ni: Woasua Yehowa ho ade pii a mmabun nnim, enti wubetumi de akyerɛkyerɛ wɔn. Bio, woanya suahu pii wɔ wo som mu, na wubetumi aka ho asɛm de ahyɛ afoforo den. Ná Ɔhene Dawid ani gye hokwan a ɛte saa ho, enti ɔbɔɔ mpae sɛ: “O Onyankopɔn, wufi me mmofraase na akyerɛkyerɛ me. . . . Sɛ mebɔ akwakoraa na mifuw dwen mpo a, nnyaw me, kosi sɛ mɛka wo basa ho asɛm akyerɛ awo ntoatoaso, na mɛka wo kɛseyɛ ho asɛm akyerɛ nkyirimma.”—Dw. 71:17, 18.\n5. Kristofo a wɔn mfe akɔ anim bɛyɛ dɛn de nea wɔasua akyerɛkyerɛ afoforo?\n5 Onyin ne osuahu ama woanya nyansa pii. Ɛnde, wobɛyɛ dɛn de aboa afoforo? Ebia wubetumi ato nsa afrɛ anuanom nkumaa aba wo fie ne wɔn abɔ nkɔmmɔ ahyɛ wɔn nkuran. Anaa wubetumi ayɛ nhyehyɛe ne wɔn akɔ asɛnka ama wɔahu sɛ Yehowa som yɛ wo dɛ. Elihu kae sɛ: “Mɛma nna akasa, na mfe dodow ada nyansa adi.” (Hiob 32:7) Ɔsomafo Paulo ka kyerɛɛ Kristofo mmea mpanyimfo sɛ wɔmfa wɔn kasa ne wɔn nneyɛe nhyɛ afoforo nkuran. Ɔkyerɛwee sɛ: ‘Mmerewa nso nkyerɛ ɔkyerɛ pa.’—Tito 2:3.\nHWƐ NEA WUBETUMI AYƐ ABOA AFOFORO\n6. Adɛn nti na ɛnsɛ sɛ Kristofo a wɔn mfe akɔ anim bu wɔn suahu adewa?\n6 Sɛ woyɛ Kristoni a wowɔ suahu kakra wɔ asetenam a, pii wɔ hɔ a wubetumi ayɛ aboa afoforo. Wo deɛ hwɛ nneɛma a wunim a mfe 30 anaa 40 a atwam no na wunnim. Seesei wutumi de Bible mu nsɛm bɔ wo bra yiye. Wutumi kyerɛkyerɛ Bible mu ma nokware no ka afoforo koma. Sɛ woyɛ asafo mu panyin a, wunim sɛnea wobɛboa anuanom a wɔadi mfomso. (Gal. 6:1) Ebia seesei asafo no anaa ɔmansin no dwumadi ahorow bi hyɛ wo nsa a wutumi yɛ no yiye, anaa ebia woboa ma wosisi Ahenni Asa. Ebia wunim sɛnea wo ne dɔkotafo bɛkasa ma wɔahwɛ anuanom a wɔmfa mogya nni dwuma. Sɛ nnansa yi ara mpo na wobɔɔ asu a, wowɔ suahu pii wɔ asetenam. Ebia wowɔ mma, enti wunim sɛnea yɛtete mmofra. Kristofo a wɔn mfe akɔ anim tumi kyerɛkyerɛ anuanom mmarima ne mmea, na wotumi ma wɔn akwankyerɛ hyɛ wɔn nkuran.—Monkenkan Hiob 12:12.\n7. Ntetee bɛn na Kristofo a wɔn mfe akɔ anim betumi de ama anuanom nkumaa?\n7 Dɛn bio na wubetumi ayɛ de aboa afoforo? Ebia wubetumi akyerɛ anuanom nkumaa sɛnea wobenya nnipa ne wɔn asua Bible ne kwan a wɔbɛfa so ayɛ no. Yebetumi asusuw nsɛmmisa yi ho: Sɛ woyɛ onuawa a, wubetumi aboa mmabaa ma wɔatumi de nsi asom Yehowa na bere koro no ara wɔahwɛ wɔn mma nkumaa yiye? Sɛ woyɛ onuabarima a, wubetumi aboa mmerante ma wɔde anigye ne ahokeka ama ɔkasa wɔ asafo no mu? Wubetumi aboa wɔn ma wɔde nsi ayɛ asɛmpaka adwuma no? Wubetumi akyerɛ wɔn sɛnea wosrasra anuanom nkwakoraa ne mmerewa hyɛ wɔn nkuran? Sɛ wunni ahoɔden sɛ kan no mpo a, wowɔ hokwan pii a wubetumi de atete mmerante. Bible ka sɛ: “Mmerante ahoɔfɛ ne wɔn ahoɔden, na nkwakoraa anuonyam ne wɔn atifi dwen.”—Mmeb. 20:29.\nWUBETUMI AKƆBOA WƆ BAABI\n8. Bere a ɔsomafo Paulo mfe rekɔ anim no, dɛn na ɔyɛe?\n8 Bere a ɔsomafo Paulo mfe rekɔ anim mpo no, wankokɔ ne ho, mmom ɔde animia som Onyankopɔn. Bere a woyii no fii afiase wɔ Roma bɛyɛ afe 61 Y.B. mu no, anka obetumi aka sɛ ɔde mfe pii ayɛ asɛmpatrɛw adwuma no afa amanehunu pii mu, enti ɔbɛtena Roma hɔ ara aka asɛm no. (2 Kor. 11:23-27) Anka anuanom a wɔwɔ Roma no rensi Paulo fam koraa, nanso ohui sɛ aman foforo hia mmoa paa. Enti ɔne Timoteo ne Tito toaa asɛmpatrɛw adwuma no so. Wɔkɔɔ Efeso, na wofi hɔ kɔɔ Kreta. Ebia akyiri yi wɔkɔɔ Makedonia nso. (1 Tim. 1:3; Tito 1:5) Yennim ara, ebi mpo a ɔkɔɔ Spain efisɛ na wabɔ ne tirim sɛ ɔbɛkɔ hɔ.—Rom. 15:24, 28.\n9. Bere bɛn na ɛbɛyɛ sɛ Petro tu kɔɔ baabi kɔboae? (Hwɛ mfonini a ɛwɔ adesua yi mfiase no.)\n9 Ɔsomafo Petro nso tu kɔɔ baabi kɔboae. Saa bere no ebetumi aba sɛ na wadi boro mfe 50. Yɛyɛ dɛn hu saa? Sɛ na ɔne Yesu bɔ tipɛn anaa mpo na ɔkyɛn no kakra a, ɛnde yebetumi aka sɛ bere a Petro ne asomafo a aka no hyiae wɔ Yerusalem afe 49 Y.B. no, na wadi bɛyɛ mfe 50. (Aso. 15:7) Saa nhyiam no akyi no, Petro tu kɔɔ Babilon. Nea yebetumi aka ara ne sɛ ɔkɔɔ hɔ sɛ ɔrekɔka asɛm no akyerɛ Yudafo pii a wɔwɔ mpɔtam hɔ no. (Gal. 2:9) Bere a Petro kyerɛw ne nhoma a edi kan bɛyɛ afe 62 Y.B. no, na ɔwɔ Babilon. (1 Pet. 5:13) Obi man so tena nna fam, na na Petro mfe nso akɔ anim, nanso wamma eyi ammu n’abam; oyii ne yam som Yehowa.\n10, 11. Bere a Robert ne ne yere mfe akɔ anim mpo no, dɛn na wɔyɛe?\n10 Ɛnnɛ yɛn nuanom pii a wadi mfe 50 ne akyi ahu sɛ nneɛma asesa wɔ wɔn asetenam, enti wobetumi ayɛ pii wɔ Yehowa som mu. Ebinom atu kɔ baabi a mmoa ho hia kɛse. Saa na onua bi a ɔde Robert ne ne yere yɛe. Bere a wodii bɛyɛ mfe 55 no, wohui sɛ hokwan bi abue a wobetumi ayɛ pii wɔ Yehowa som mu. Ná wɔwɔ ba biako pɛ, na saa bere no na watew ne ho. Afei na wonni awofo biara a wɔrehwɛ wɔn, na na wɔwɔ awunnyade kakra wɔ hɔ. Wohui sɛ, sɛ wɔtɔn wɔn fie a, wobetumi anya sika atua wɔn ho aka anya bi ato wɔn ho kosi sɛ Robert pɛnhyen sika bɛba. Wɔtee sɛ nnipa pii repɛ nokware no ahu wɔ Bolivia, na nea ɛyɛ anika mpo ne sɛ ɛhɔ asetena nso nyɛ den. Enti wosii gyinae sɛ wobetu akɔ hɔ. Robert kae sɛ: “Yɛkɔɔ hɔ foforo no na ɛnyɛ mmerɛw koraa. Sɛ yɛde hɔ toto North America ho a, na biribiara yɛ soronko. Nanso yɛn brɛ anyɛ kwa.”\n11 Robert toaa so sɛ: “Seesei yɛn nkɔree ne yɛn mmae nyinaa fa asafo no ho. Wɔn a yɛne wɔn suaa Bible no bi abɔ asu. Yɛne abusua bi suaa ade; saa abusua yi te akuraa bi ase wɔ akyirikyiri. Abusua yi nni bi nanso nnawɔtwe biara wɔn nyinaa mia wɔn ani ba adesua wɔ kurom. Abusua yi reyere wɔn ho paa wɔ nokware no mu. Wunim ade biako a ɛmaa yɛn ani gyei paa? Barima panyin no bɛyɛɛ ɔkwampaefo!”\nMMEAE A AHƆHO WƆ\n12, 13. Kyerɛ nea Kristoni bi yɛe bere a ɔkɔɔ pɛnhyen.\n12 Asafo ne akuw ahorow pii wɔ hɔ a wɔka aman foforo so kasa. Sɛ anuanom mmarima ne mmea a wɔn mfe akɔ anim tumi kɔboa asafo a ɛte saa a, nhyira pii fi mu ba. Bio, anuanom ahu sɛ asasesin a ɛte saa mu adwuma yɛ dɛ. Momma yɛmfa Brian a ofi Britain nyɛ nhwɛso. Bere a odii mfe 65 a ɔkɔɔ pɛnhyen no, na ɔne ne yere ani nka. Ɔkae sɛ: “Ná yɛn mma atew wɔn ho, na na ɛyɛ den sɛ yebenya nkurɔfo ne wɔn ayɛ Bible adesua wɔ yɛn asasesin mu. Afei da bi mihyiaa Chinani aberante bi a ɔwɔ sukuupɔn bi mu. Metoo nsa frɛɛ no sɛ ɔmmra adesua, na ampa-ne-ampa ara ɔbae. Me ne no fii ase suaa Bible. Adapɛn bi akyi no, ɔde ne yɔnko Chinani bi kaa ne ho bae. Nnawɔtwe abien a edi hɔ no, ɔde nea ɔto so abiɛsa bae. Akyiri yi nea ɔto so anan kaa ne ho bae.\n13 “Afei ɔde Chinani a ɔto so anum fii sukuupɔn no mu bae. Na bere a me ne no fii ase suaa Bible no, mekae wɔ me tirim sɛ, ‘Seesei madi mfe 65, nanso Yehowa som mu deɛ menkɔɔ pɛnhyen.’ Me yere adi mfe 63, na mibisaa no sɛ n’ani begye ho sɛ obesua China kasa anaa. Nea na yɛyɛ ne sɛ yɛbɔ kasa no tie wɔ afiri so. Yɛreka yi mfe du atwam. Nokwasɛm ne sɛ hokwan a yɛanya reyɛ asɛnka adwuma wɔ Chinafo mu no ama yɛayɛ sɛ aberante ne ababaa bio. Besi nnɛ yɛne Chinafo 112 na asua Bible. Wɔn mu pii aba adesua. Seesei wɔn mu biako yɛ ɔkwampaefo, na yɛne no nyinaa na ɛreyɛ ɔsom adwuma no.”\nNsusuw sɛ woanyin dodo sɛ wobɛyɛ pii wɔ Yehowa som mu (Hwɛ nkyekyɛm 12, 13)\nYƐ NEA WUBETUMI\n14. Adɛn nti na ɛsɛ sɛ Kristofo a wɔn mfe akɔ anim ka wɔn koma to wɔn yam? Paulo asɛm no betumi aboa wɔn sɛn?\n14 Ɛyɛ nokware, Kristofo pii a wadi mfe 50 ne akyi tumi trɛw wɔn som mu, nanso ɛnyɛ obiara na obetumi ayɛ saa. Yare rehaw binom, ebinom nso awofo abɔ nkwakoraa ne mmerewa a ɛsɛ sɛ wɔhwɛ wɔn. Yɛreka yi ebinom wɔ mma a wɔda so ara te wɔn nkyɛn. Sɛ saa na wo tebea te a, ka wo koma to wo yam; kae sɛ Yehowa ani sɔ nea wutumi yɛ biara wɔ ne som mu. Nea wuntumi nyɛ no, mmfa nhaw wo ho; mmom nea wubetumi ayɛ biara fa anigye yɛ. Wo deɛ yɛnhwɛ ɔsomafo Paulo. Ɔdaa afiase mfe pii; saa bere no nyinaa wantumi anyɛ n’asɛmpatrɛw adwuma no. Nanso wanka n’ano antom; bere biara a nkurɔfo bɛba abɛsra no no, ɔde Kyerɛwnsɛm no di wɔn adanse hyɛ wɔn gyidi den.—Aso. 28:16, 30, 31.\n15. Adɛn nti na yɛn ani gye yɛn nuanom nkwakoraa ne mmerewa ho saa?\n15 Nkwakoraa ne mmerewa nso betumi anya awerɛhyem sɛ nea wotumi yɛ wɔ Yehowa som mu biara n’ani gye ho. Ɛwom, Solomon kae sɛ sɛ nipadua no yɛ mmerɛw a, saa bere no nyɛ bere pa, nanso Yehowa ani sɔ nea Kristofo a wɔte saa yɛ de hyɛ no anuonyam no. (Luka 21:2-4) Anuanom a wɔasom akyɛ saa wɔ asafo no mu a, wɔn gyidi hyɛ obiara nkuran.\n16. Hokwan bɛn na ɛbɛyɛ sɛ Hana annya? Dɛn na otumi yɛe?\n16 Bible ka ɔbea nokwafo bi a ne din de Hana ho asɛm. Ɔsom Yehowa kosii ne mmerewabere mu. Bere a wɔwoo Yesu no, na wadi mfe 84. Yɛhwɛ mfe a wadi a, yɛrentumi nka sɛ ɔtenaa ase kyɛe ma enti ɔbɛyɛɛ Yesu kyidini anaa Kristoni a wɔasra. Ebia wannya kwan anka Ahenni ho asɛmpa no bi mpo. Nanso nea na Hana tumi yɛ deɛ na ɔde ne koma nyinaa yɛ. Bible ma yehu sɛ na ‘ɔmpa asɔrefie hɔ da, na ɔde mmuadadi ne nkotɔsrɛ som awia ne anadwo.’ (Luka 2:36, 37) Anɔpa ne anwummere biara sɛ asɔfo no rehyew aduhuam a, na Hana ka nnipadɔm a wɔahyia adiwo hɔ rebɔ mpae no ho. Ná wɔbɔ mpae bɛyɛ simma aduasa. Bere a Hana huu akokoaa Yesu no, ɔkaa ne ho asɛm ‘kyerɛɛ wɔn a na wɔretwɛn sɛ wobegye Yerusalem no nyinaa.’—Luka 2:38.\n17. Yɛbɛyɛ dɛn aboa yɛn nuanom nkwakoraa ne mmerewa ne wɔn a wɔyare ma wɔanya kyɛfa wɔ nokware som mu?\n17 Ɛnnɛ, ɛsɛ sɛ yɛde yɛn ani to fam hwɛ nea yebetumi ayɛ aboa Kristofo a wɔabobɔ nkwakoraa ne mmerewa ne wɔn a wɔnte apɔw. Ebinom wɔ hɔ a, wɔn yam a anka daa wɔwɔ asafo nhyiam ne nhyiam akɛse ase, nanso ɛyɛ a na ayɛ den ama wɔn. Asafo bi mu deɛ wɔyɛ nhyehyɛe ma anuanom a wɔn mfe akɔ anim yi tie dwumadi no wɔ telefon so. Nanso ɛnyɛ baabiara na wobetumi ayɛ saa. Sɛ anuanom a wɔn ani afi ntumi nkɔ adesua mpo a, wobetumi aboa nokware som wɔ akwan horow so. Ade biako a wobetumi ayɛ ne sɛ wɔbɛbɔ mpae ama Kristofo asafo no.—Monkenkan Dwom 92:13, 14.\n18, 19. (a) Dɛn na Kristofo a wɔn mfe akɔ anim yɛ de hyɛ afoforo nkuran? (b) Henanom na wobetumi ‘akae wɔn Bɔfo Kɛse no’?\n18 Ebia yɛn nuanom nkwakoraa ne mmerewa renhu sɛnea wɔn nhwɛso hyɛ afoforo nkuran. Wo deɛ yɛnhwɛ Hana sɛɛ. Ná ɔyɛ obi a ɔdɔ Yehowa paa, na na ɔmpa asɔrefie hɔ, nanso na onnim sɛ wɔrebɛkyerɛw ne nhwɛso wɔ Bible mu ma nkyirimma akan ma ahyɛ wɔn nkuran. Akyinnye biara nni ho sɛ wo nso wodɔ Yehowa. Ɛnde, kae sɛ wo nuanom Kristofo werɛ remfi wo nhwɛso pa yi da. Sɛ Bible kae a ɛmmoa, “atifi dwen, sɛ wohu no trenee kwan so a, ɛyɛ abotiri a ɛyɛ fɛ.”—Mmeb. 16:31.\n19 Obiara wɔ nea obetumi ayɛ wɔ Yehowa som mu. Nanso sɛ ahoɔden kakra wɔ wo mu a, ɛnde, ‘kae wo Bɔfo Kɛse no, ansa na nna bɔne no aba.’—Ɔsɛnk. 12:1.


Yesu Fii Ase Pɛɛ Asuafo | Yesu Asetena\nKENKAN WƆ Amharic Arabic Armenian Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Isoko Japanese Kazakh Kikaonde Kikongo Kikuyu Kinyarwanda Kirghiz Kiribati Kirundi Kisonge Kongo Korean Lingala Luganda Luo Macedonian Malagasy Maltese Mauritian Creole Maya Moore Myanmar Nigerian Pidgin Norwegian Oromo Ossetian Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nYESU ASUAFO A WƆDII KAN BƐKAA NE HO\nNá Yesu akɔdi adaduanan wɔ sare so, na na ɔrebɛkɔ Galilea. Nanso ansa na ɔrekɔ no, ɔfaa Yohane hɔ. Kae sɛ Yohane na ɔbɔɔ Yesu asu, na ɔhuu Yesu no, ɔde ne nsa kyerɛɛ ne so ka kyerɛɛ wɔn a wɔwɔ hɔ sɛ: “Hwɛ, Onyankopɔn Adwammaa a ɔyi wiase bɔne firi hɔ no nie! Oyi ho asɛm na mekaa sɛ, ɔbarima bi di m’akyi reba a wadi me kan, ɛfiri sɛ na ɔwɔ hɔ ansa na mereba.” ( Yohane 1:29, 30) Ɛwom, na Yohane anyin kyɛn Yesu kakra, nanso na ɔnim sɛ Yesu wɔ hɔ ansa na ɔno Yohane reba, efisɛ na Yesu yɛ honhom abɔde wɔ soro ansa na wɔrewo no aba asase so.\nNá Yohane bɔɔ Yesu asu nkyɛe. Saa bere no, na ɔntumi nhu sɛ Yesu ne Mesia no anaa. Yohane kaa sɛ: “Me deɛ, na menni no, nanso deɛ enti a mebɛbɔɔ asu nsuo mu ne sɛ wɔbɛyi no adi akyerɛ Israel.”—Yohane 1:31.\nAfei Yohane toaa so kaa Yesu asubɔ no ho asɛm kyerɛɛ nnipa a wɔahyia hɔ no sɛ: “Mehunuu honhom no sɛ ɛresiane sɛ aborɔnoma firi soro, na ɛbɛsii ne so. Me deɛ, na menni no, nanso Onii a ɔsomaa me sɛ memmɛbɔ asu nsuo mu no ara ka kyerɛɛ me sɛ, ‘Deɛ wobɛhunu sɛ honhom no asiane abɛsi ne soɔ no, ɔno ne deɛ ɔbɔ asu honhom kronkron mu no.’ Na mahunu adi ho adanseɛ sɛ oyi ne Onyankopɔn Ba no.”—Yohane 1:32-34.\nƐda a ɛdi hɔ no, Yesu san baa Yohane nkyɛn. Saa bere no, na Yohane asuafo mmienu wɔ ne nkyɛn. Yohane kaa sɛ: “Hwɛ, Onyankopɔn Adwammaa no nie.” ( Yohane 1:36) Yohane Suboni kaa saa no, n’asuafo mmienu no kɔdii Yesu akyi. Baako din de Andrea, na gyama baako a aka no nso ne Yohane a ɔkyerɛw asɛm no. Ɛbɛyɛ sɛ na saa Yohane yi yɛ Yesu maame nua Salome ba, enti ɔyɛ Yesu nua. Salome nso, na ne kunu ne Sebedeo.\nBere a Yesu danee n’ani huu sɛ Andrea ne Yohane di n’akyi no, ɔbisaa wɔn sɛ: “Ɛdeɛn na morehwehwɛ?”\nWɔn nso bisaa no sɛ: ‘Rabi ɛhe na woteɛ?’\nYesu ka kyerɛɛ wɔn sɛ: “Mommra na mobɛhunu.”—Yohane 1:37-39.\nNá abɔ bɛyɛ anwummere nnɔnnan, na Andrea ne Yohane tenaa Yesu nkyɛn saa da no. Andrea ani gyee ara ma ɔkɔhwehwɛɛ ne nua Simon a wɔsan frɛ no Petro no ka kyerɛɛ no sɛ: “Yɛahunu Mesia no.” ( Yohane 1:41) Andrea de Petro baa Yesu nkyɛn. Nsɛm a ɛsisii akyiri yi no kyerɛ sɛ ɛbɛyɛ sɛ Yohane nso kɔhwehwɛɛ ne nua Yakobo na ɔde no kɔɔ Yesu nkyɛn. Nanso bere a Yohane rekyerɛw asɛm no, wamfa nea ɔno ara yɛe yi anka ho.\nAde kyee no, Yesu huu Filipo a ɔfiri Betsaida no. Ná Betsaida bɛn Galilea Po no atifi fam. Ɛhɔ ara nso na na Andrea ne Petro fi. Yesu ka kyerɛɛ Filipo sɛ: “Bɛdi m’akyi.”—Yohane 1:43.\nAfei Filipo huu Natanael a wɔsan frɛ no Bartolomeo no, na ɔka kyerɛɛ no sɛ: “Yɛahunu deɛ Mose twerɛɛ ne ho asɛm wɔ Mmara no mu a Adiyifoɔ no nso twerɛɛ ne ho asɛm no, Yesu, Yosef ba a ɔfiri Nasaret no.” Natanael annye anni, na ɔbisaa Filipo sɛ: “Biribi pa bi bɛtumi afiri Nasaret aba?”\nFilipo ka kyerɛɛ no sɛ: “Bra bɛhwɛ.” Bere a Yesu huu sɛ Natanael reba no, ɔkaa sɛ: “Hwɛ, Israelni amapa a nnaadaa nni ne mu nie.”\nNatanael bisaa Yesu sɛ: “Ɛyɛɛ dɛn na wohunuu me saa?”\nYesu kaa sɛ: “Ansa na Filipo refrɛ woɔ, berɛ a wowɔ borɔdɔma dua no ase no na mehunuu woɔ.”\nNatanael ho dwirii no, na ɔkaa sɛ: “Rabi, wone Onyankopɔn Ba no, wone Israel Hene.”\nYesu bisaa no sɛ: “Ɛsiane sɛ meka kyerɛɛ wo sɛ mehunuu wo borɔdɔma dua no ase nti na wogye die? Wobɛhunu nneɛma akɛseɛ a ɛsene yeinom.” Afei Yesu hyɛɛ bɔ sɛ: “Nokorɛ, nokorɛ, mese mo sɛ, mobɛhunu sɛ ɔsoro abue na Onyankopɔn abɔfoɔ redi aforosiane onipa Ba no soɔ.”—Yohane 1:45-51.\nVBere a Yesu nyaa asuafo foforo yi, ankyɛ koraa na ɔne wɔn fii Yordan mpɔtam hɔ kɔɔ Galilea.\nHwannom ne Yesu asuafo a wɔdi kan?\nHƐyɛɛ dɛn na Petro huu Yesu? Yakobo nso, ɛbɛyɛ sɛ hwan na ɔde no kɔɔ Yesu nkyɛn?\nDɛn na ɛmaa Natanael gye dii sɛ Yesu yɛ Onyankopɔn Ba?


箴言 26 CCB – Mmebusɛm 26 AKCB | Biblica\n箴言 26 CCB – Mmebusɛm 26 AKCB\n1Sɛnea sukyerɛmma te ahuhurubere anaasɛ osu wɔ otwabere no,\nsaa ara na anuonyam mfata ɔkwasea.\n2Sɛnea apatuprɛw tu anaasɛ asomfena tu dannan ne ho no,\nsaa ara na nnuabɔ hunu nsi hwee.\n3Ɔkafo abaa wɔ hɔ ma ɔpɔnkɔ, nnareka wɔ hɔ ma afurum,\nna abaa wɔ hɔ ma nkwaseafo akyi.\n4Nhwɛ ɔkwasea agyimisɛm so mma no mmuae,\nanyɛ saa a wo nso bɛyɛ sɛ ɔno.\n5Gyina ɔkwasea agyimisɛm so ma no mmuae,\nanyɛ saa a ɛbɛyɛ no sɛ onim nyansa.\n6Sɛ wode nkra bi soma ɔkwasea a,\nɛte sɛ wutwitwa wʼankasa wʼanan anaasɛ wonom awuduru.\n7Apakye nan a awu na ɛsensɛn hɔ no,\nyɛ mmebusɛm a ɛda ɔkwasea ano.\n8Ɔbo a wɔakyekyere afam ahwimmo so\nte sɛ anuonyam a wɔde ama ɔkwasea.\n9Nsɔe dua a ɔkɔwensani kita no\nte sɛ mmebusɛm a ɛda ɔkwasea ano.\n10Nea ɔbɔ ɔkwasea anaa obi hunu paa no\nte sɛ agyantowni a opira nnipa kwa.\n11Sɛnea ɔkraman san kɔ ne fe ho no,\nsaa ara na ɔkwasea ti nʼagyimisɛm mu.\n12Wuhu obi a ɔyɛ onyansafo wɔ nʼankasa ani so ana?\nAnidaso pii wɔ ɔkwasea mu sen no.\n13Ɔkwadwofo ka se, “Gyata wɔ ɔkwan no mu,\ngyatakeka nenam mmɔnten no so!”\n14Sɛnea ɔpon di akɔneaba wɔ ne mpontare so no,\nsaa ara na ɔkwadwofo twa ne ho wɔ ne mpa so.\n15Ɔkwadwofo de ne nsa si aduan mu,\nna ɛyɛ no anihaw sɛ obeyi akɔ nʼano.\n16Ɔkwadwofo yɛ onyansafo wɔ ɔno ankasa ani so\nsen nnipa baason a wodwen asɛm ho na wɔabua.\n17Obi a oso ɔkraman aso twe no no\nte sɛ obi a ɔretwa mu na ɔde ne ho kɔfra ntɔkwaw a ɛmfa ne ho mu.\n18Ɔbɔdamfo a ɔtotow atuo\nanaa agyanwerɛmfo no\n19te sɛ obi a, ɔdaadaa ne yɔnko\nna ɔka se, “Na mede redi agoru!”\n20Nnyansin hi a ogya dum;\nnseku nni hɔ a ntɔkwaw to twa.\n21Sɛnea gyabiriw dan nnyansramma na nnyina dan ogya no,\nsaa ara na ɔtɔkwapɛfo hyɛ ntɔkwaw mu takramugya.\n22Osekuni ano asɛm te sɛ aduan a ɛyɛ dɛ;\nɛhyɛnhyɛn onipa akwaa mu nyinaa.\n23Sɛnea ama kata asankagow ho no\nsaa ara na tɛkrɛmadɛ kata amumɔyɛ koma so.\n24Onipa bɔne kasa te sɛ nea oye,\nnanso nnaadaa ahyɛ ne koma ma.\n25Ɛwɔ mu sɛ ne kasa yɛ dɛ de, nanso nnye no nni,\nefisɛ abususɛm ason ahyɛ ne koma ma.\n26Ebia nnaadaa bɛkata nʼadwemmɔne so,\nnanso nʼamumɔyɛsɛm bɛda adi wɔ bagua mu.\n27Sɛ onipa tu amoa a, ɔbɛtɔ mu;\nsɛ onipa pirew ɔbo a, ɛbɛsan aba no so.\n28Atoro tɛkrɛma kyi wɔn a ogu wɔn ho fi,\nna adɛfɛdɛfɛ ano de ɔsɛe ba.\nAKCB : Mmebusɛm 26


Gyidi Afrafra—Onyankopɔn Pene So Anaa? Nokware Bi Wɔ Hɔ Ampa?\nKENKAN WƆ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Maltese Maya Moore Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Thai Tigrinya Tshiluba Tsonga Tswana Turkish Tuvaluan Twi Ukrainian Umbundu Uzbek Venda Vietnamese Xhosa Yoruba Zande Zulu\nGyidi Afrafra—Onyankopɔn Pene So Anaa?\nWobisaa nnipa a wɔtaa kenkan atesɛm krataa bi (The Sydney Morning Herald) sɛ: “Wohwɛ a, nyamesom ka nnipa bom anaasɛ ɛtetew nnipa ntam?” Wɔn mu fã kɛse no ara kae sɛ nyamesom tetew nnipa ntam. Wuyi nnipa a wɔkyerɛɛ wɔn adwene no mu ɔha biara a, emu 89 na wɔkaa saa.\nNNIPA a wɔn ani gye gyidi afrafra ho de, wonhu no saa. Eboo Patel na ɔtew ɔsom nkabom kuw bi a wɔfrɛ no Interfaith Youth Core, na ɔkae sɛ: “Ɔsom biara nni hɔ a wonnwen nnipa ho. Ɔsom biara nni hɔ a wonnwen asase ne ɛso nneɛma yiyedi ho. Ɔsom biara nni hɔ a wɔn ani nnye ahɔhoyɛ ho.”\nEnti Buddhafo, Katolekfo, Protestantfo, Hindufo, Nkramofo, ne ɔsom afoforo pii ka bom tu agyina hwehwɛ akwan a wɔbɛfa so ako hia na wɔapere fahodi ama nnipa. Afei wɔbɔ dawuru sɛnea ɛbɛyɛ a aman bɛbara atopae a nkurɔfo de hyehyɛ fam, na asase ne ɛso nneɛma te sɛ mframa ne nsu a nkurɔfo sɛe no nso, wotumi kasa tia. Ɔsom ahorow no bom susuw nea wɔbɛyɛ ama wɔn adwene akɔ bɛnkoro mu na wɔahyehyɛ wɔn ho nkuran. Wɔyɛ nneɛma bi de kyerɛ nkabom; ebi ne sɛ, wɔbɔ gua sosɔ kyɛnere, wɔbom di afahyɛ ahorow, na wɔto nnwom bɔ mpae.\nNanso, akwan a ɔsom ahorow fa so yɛ ade bom no na ɛbɛma biakoyɛ aba wiase anaa? So gyidi afrafra ne ɔkwan a Onyankopɔn bɛfa so ama asetena akɔ yiye wɔ asase so?\nEYI YƐ NKABOM?\nGyidi afrafra kuw biako a ɔsom ahorow a ɛwom no dɔɔso paa de hoahoa wɔn ho sɛ wɔn kuw no, nnipa a wɔwom no fi ɔsom mmiako mmiako bɛboro 200 mu, na kuw no wɔ aman 76 so. Botae a esi wɔn ani so ne sɛ wobetumi “aka abom denneennen anya nkɔso daa.” Nanso yenim sɛ, osuae nyɛ ɔko. Sɛ wohwɛ sɛnea wɔn a kuw no si wɔn nan so no totoo nneɛma a, wubehu sɛ na wɔmpɛ sɛ wɔbɛyɛ biribiara a ebetia obiara gyidi, enti wɔkyerɛw kuw no mmara wɔ ɔkwan bi so a, ɛbɛkɔ ama ɔsom ahorow no nyinaa. Dɛn nti na wɔyɛɛ no saa? Ade biako nti a wɔyɛɛ no saa ne sɛ, na ebinom ani nnye ho sɛ wɔde Onyankopɔn din bɛbata kuw no ho. Nea ɛkɔbae ara ne sɛ, afei de wɔamfa Onyankopɔn din amma mu koraa.\nSɛ Onyankopɔn din amma mu a, ɛnde gyidi bɛyɛ dɛn aba mu? Afei nso, sɛ wohwɛ dwuma a gyidi afrafra kuw a ɛte saa di a, nsonsonoe bɛn na ɛda wɔne adɔe kuw ntam? Ɛno nti ɛnyɛ nwonwa sɛ gyidi afrafra kuw a yɛaka wɔn ho asɛm no antumi amfrɛ wɔn ho nyamesom kuw; nea wɔkae ara ne sɛ wɔyɛ “nkabom kuw.”\nPAPAYƐ NKO ARA DƆƆSO ANAA?\nDalai Lama yɛ Buddhasom mu otitiriw bi. Ɔyɛ obi a ogye gyidi afrafra di paa, na ɔkae sɛ: “Ɛkame ayɛ sɛ asɛm koro no ara na ɛda ɔsom akɛse no nyinaa ano. Wɔn nyinaa ka ɔdɔ, ahummɔbɔ ne bɔne fafiri ho asɛm. Ade a ehia paa ne sɛ yɛde saa su no bɛbɔ yɛn bra da biara.”\nAmpa, ɔdɔ, ahummɔbɔ, ne bɔne fafiri ho hia paa, efisɛ Yesu koraa kae sɛ: “Biribiara a mopɛ sɛ nnipa nyɛ mma mo no, mo nso monyɛ wɔn saa ara.” (Mateo 7:12) Nanso yɛka gyidi paa a, nea ɛkyerɛ ara ne papa a yɛbɛyɛ anaa?\nƆsomafo Paulo bere so no, na ebinom de wɔn ano ka sɛ wɔsom Onyankopɔn. Paulo kaa wɔn ho asɛm sɛ: “Midi wɔn adanse sɛ wɔwɔ Onyankopɔn ho nnamyɛ de, nanso ɛnyɛ nokware nimdeɛ mu.” Dɛn na na ɛnkɔ yiye? Paulo kae sɛ: “Wonnim Onyankopɔn trenee,” enti, na “wɔpɛ sɛ wɔde wɔn ankasa de si hɔ.” (Romafo 10:2, 3) Ná wonni Onyankopɔn ho nokware nimdeɛ, enti gyidi ne nsi a wɔde somee nyinaa ankosi hwee.—Mateo 7:21-23.\nNEA BIBLE KA WƆ GYIDI AFRAFRA HO\nYesu kae sɛ: “Anigye ne wɔn a wɔpɛ asomdwoe.” (Mateo 5:9) Yesu de saa asɛm no bɔɔ ne bra. Sɛ ohyia obiara nso a, ɛmfa ho ɔsom a onii no wom no, na ɔka asomdwoesɛm kyerɛ no. (Mateo 26:52) Wɔn a wotiee Yesu asɛm no guu aso pa mu no dodɔɔ wɔn ho paa. (Kolosefo 3:14) Enti nea yɛaka yi kyerɛ sɛ bere a Yesu baa asase so no, nea ɔde sii n’ani so ara ne sɛ ɔbɛka nnipa a wɔwɔ ɔsom nyinaa mu abom na ama wɔatena asomdwoe mu anaa? Ɔne nnipa a wɔwɔ ɔsom ahorow mu ka boom somee anaa?\nFarisifo ne Sadukifo som mu mpanyimfo no, na wɔne Yesu ani nhyia koraa; na wɔpɛ no mpo akum no. Ɛhaw Yesu sɛ wɔne n’ani nhyia anaa? Ɔka kyerɛɛ n’asuafo no sɛ: “Munnyaa wɔn. Wɔyɛ akwankyerɛfo anifuraefo.” (Mateo 15:14) Yesu ampɛ sɛ ɔne nnipa a wɔte saa bɛbom asom.\nAkyiri yi, wɔtew Kristofo asafo wɔ Korinto, Greece. Saa bere no, na Korinto yɛ kurow a ɔsom abu so wɔ hɔ sei tam. Enti Kristofo a wɔwɔ hɔ no, dɛn na na ɛsɛ sɛ wɔyɛ? Ɔsomafo Paulo kyerɛw kɔmaa wɔn sɛ: “Mo ne wɔn a wonnye nni nntwe kɔndua koro.” Dɛn nti na Paulo kaa saa? Ɔbaee asɛm no mu sɛ: “Abusuabɔ bɛn na Kristo ne Belial wɔ? Anaasɛ kyɛfa bɛn na gyidini ne nea onnye nni wɔ?” Afei otuu wɔn fo sɛ: “Mumfi wɔn mu, na montew mo ho.”—2 Korintofo 6:14, 15, 17.\nƐda adi pefee sɛ Bible kasa tia gyidi afrafra. Nanso ebia wubebisa sɛ, ‘Ɛnde, asomdwoe bɛyɛ dɛn aba wiase?’\nNEA ƐDE ASOMDWOE BƐBA WIASE\nAmanaman Ntam Ahunumhyɛn (International Space Station) a edi asase ho kyinhyia no yɛ dwuma nwonwaso bi a aman 15 atumi aka abom ayɛ. Wohwɛ nea aman no atumi ayɛ no a, wuhu sɛ wɔtoo wɔn bo ase paa yɛɛ ho nhyehyɛe. Sɛ wɔn adwene anhyia wɔ nhyehyɛe no ho a, wugye di sɛ anka wobetumi adi saa dwuma no?\nGyidi afrafra akuw a ɛwɔ hɔ nnɛ no adwene nhyia saa. Nea wɔde asi wɔn ani so ne sɛ wɔbɛka ɔsom ahorow nyinaa abom na obiara abu ne yɔnko, nanso nhyehyɛe pɔtee a ɛbɛma wɔatumi ayɛ saa de, wɔn adwene nhyiae wɔ ho. Ne saa nti, sɛnea ɛsɛ sɛ nnipa bɔ wɔn bra anaa nea ɛsɛ sɛ nnipa gye di nso, wɔn adwene ntumi nhyiae wɔ ho besi nnɛ.\nOnyankopɔn akwankyerɛ wɔ Bible mu, na saa akwankyerɛ no na ɛsɛ sɛ yɛde bɔ bra. Nnipa a wɔde Bible mu nsɛm yɛ adwuma no nyɛ nnipa mu nyiyim, na wɔasua sɛ wɔne nnipa nyinaa bɛtena asomdwoe mu ɛmfa ho ɔsom a obi wom. Onyankopɔn hyɛɛ eyi ho nkɔm sɛ: “Mɛdan aman no ano ma wɔaka kasa kronn, na wɔn nyinaa bɛbɔ Yehowa din na wɔde mmati koro asom no.” Sɛ yɛbɛyɛ biako paa a, gye sɛ yɛde ɔsom ho akwankyerɛ a Onyankopɔn de ma, anaa “kasa kronn” no yɛ adwuma.—Sefania 3:9; Yesaia 2:2-4.\nYehowa Adansefo de anigye to nsa frɛ wo sɛ kɔ wɔn Ahenni Asa a ɛbɛn wo no so, na wubehu sɛ nnipa a wofi mmeaemmeae aka abom asomdwoe mu.—Dwom 133:1.\nNokware Bi Wɔ Hɔ Ampa?\nNnipa a wɔn ani gye gyidi afrafra ho no taa susuw sɛ ɔsom biara nni hɔ a yebetumi aka sɛ ɛno ne nokware som. Wotumi ka mpo sɛ, gye a ebinom gye di sɛ wɔn som nkutoo na ɛyɛ papa no na akɔfa ɔhaw pii aba wiase.\nNanso Bible ma yehu sɛ Yehowa ne “nokware Nyankopɔn,” na Yehowa ankasa aka sɛ: “Mensakrae.” (Dwom 31:5; Malaki 3:6) Nea Yesu ka faa Onyankopɔn ho ne sɛ: “W’asɛm yɛ nokware.” (Yohane 17:17) Saa “nokware” no wɔ Bible mu, na Onyankopɔn na ɔma wɔkyerɛwee. Bible no kyerɛkyerɛ yɛn, na esiesie yɛn ma “adwuma pa biara.”—2 Timoteo 3:16, 17.


Numeri 12 | Intanɛt So Bible| Wiase Foforɔ Nkyerɛaseɛ\n12 Mose waree Kusni bea, na Kusni bea+ no nti, Miriam ne Aaron kasa tiaa no. 2 Na wɔkae sɛ: “Mose nkutoo so na Yehowa nam kasa? Ɔmfa yɛn so nkasa bi anaa?”+ Saa bere no nyinaa na Yehowa retie.+ 3 Ná Mose yɛ ɔbarima a odwo+ sen obiara wɔ asase so. 4 Ɛnna Yehowa ka kyerɛɛ Mose ne Aaron ne Miriam sɛ: “Mo baasa nyinaa mmra ahyiae ntamadan no ho.” Enti wɔn baasa kɔe. 5 Afei Yehowa nam omununkum+ dum mu sian begyinaa ntamadan no ano, na ɔfrɛɛ Aaron ne Miriam, na wɔn baanu kɔe. 6 Na ɔka kyerɛɛ wɔn sɛ: “Muntie me. Sɛ Yehowa diyifo bi wɔ mo mu a, anisoadehu+ mu na meyi me ho adi akyerɛ no, na dae+ mu na mɛkasa akyerɛ no. 7 Ɛnte saa wɔ m’akoa Mose ho!+ Mede me fie nyinaa ahyɛ ne nsa.+ 8 Me ne no kasa ano ne ano+ kyerɛ no biribiara fann, na menkasa nkyerɛ no abebu+ mu. Yehowa ankasa yi ne ho adi kyerɛ no.+ Adɛn nti na moansuro sɛ mobɛkasa atia m’akoa Mose?”+ 9 Yehowa bo fuw wɔn denneennen, na ofii hɔ kɔe. 10 Afei omununkum no fii ntamadan no so, na hwɛ, kwata yɛɛ Miriam fitaa sɛ sukyerɛmma.+ Bere a Aaron dan ne ho hwɛɛ Miriam no na kwata ayɛ no.+ 11 Na Aaron ka kyerɛɛ Mose sɛ: “Me wura, yɛadi nkwaseasɛm. Na nhwɛ yɛn bɔne yi so ne yɛn nnni!+ 12 Mesrɛ wo, mma ɔnnyɛ sɛ obi a ofi ne maame yafunu mu bae no na wawu+ ma ne fã asɛe!” 13 Ɛnna Mose su frɛɛ Yehowa sɛ: “O Onyankopɔn, mesrɛ wo, sa no yare!”+ 14 Yehowa ka kyerɛɛ Mose sɛ: “Sɛ ne papa na ɔfee ntasu+ guu n’anim a, anka n’anim rengu ase nnanson? Fa no kosie+ nsraban no akyi+ baabi nnanson, na ɛno akyi no ma ɔnsan mmra.”+ 15 Enti ɔde Miriam kosiee nsraban no akyi baabi nnanson,+ na nkurɔfo no antu amfi hɔ kosii sɛ wɔde no bae. 16 Ɛno akyi no ɔman no tu fii Haserot+ kɔtenaa Paran sare so.+


2 Samuel 8 | Intanɛt So Bible| Wiase Foforɔ Nkyerɛaseɛ\nSamuel Nhoma a Ɛto So Abien 8:1-18\nDawid nkonimdi (1-14)\nWɔn a na wɔdeda nnwuma ano wɔ Dawid ahenni mu (15-18)\n8 Akyiri yi, Dawid dii Filistifo no so nkonim+ brɛɛ wɔn ase,+ na Dawid gyee Meteg-Amma fii Filistifo no nsam. 2 Odii Moabfo so nkonim,+ na ɔma wɔdedaa fam. Ɔde susuhama susuw wɔn mu nkyem abien sɛ wonkunkum wɔn, na osusuw nkyem baako sɛ wɔntena nkwa mu.+ Na Moabfo bɛyɛɛ Dawid nkoa a wotua tow ma no.+ 3 Dawid dii Soba hene Hadadeser a ɔyɛ Rehob ba no so nkonim.+ Saa bere no, na Hadadeser resan akɔko agye Asubɔnten Eufrate ho nkurow no adi so tumi.+ 4 Dawid ko faa n’asraafo 1,700 a wɔtete apɔnkɔ so ne n’asraafo 20,000 a wɔnam fam. Ɛnna Dawid twitwaa nteaseɛnam apɔnkɔ no nyinaa srɛ akyi ntini ma ɛkaa apɔnkɔ no mu 100.+ 5 Bere a Siriafo a wɔwɔ Damasko+ no bae sɛ wɔrebɛboa Soba hene Hadadeser no, Dawid kunkum Siriafo mmarima 22,000.+ 6 Afei Dawid de asraafodɔm koguu Siriafo a wɔwɔ Damasko no asaase so, na Siriafo bɛyɛɛ Dawid nkoa a wotua tow ma no. Baabiara a Dawid kɔe no, Yehowa ma odii nkonim.*+ 7 Afei nso, Dawid gyee sika kɔkɔɔ akyɛm fii Hadadeser asomfo hɔ, na ɔde baa Yerusalem.+ 8 Hadadeser nkurow Beta* ne Berota nso, Ɔhene Dawid faa kɔbere bebree fii hɔ kɔe. 9 Hamat+ hene Toi* tee sɛ Dawid adi Hadadeser asraafodɔm no nyinaa so nkonim.+ 10 Enti Toi somaa ne ba Hadoram kɔɔ Ɔhene Dawid nkyɛn sɛ onkobisa no sɛnea ne ho te, na ɔmma no amo sɛ ɔne Hadadeser ako adi no so nkonim, na ɔde dwetɛ, sika kɔkɔɔ, ne kɔbere nneɛma nyinaa bi kɔmaa no. (Nea ɛwom ne sɛ, na Hadadeser taa ne Toi di ako). 11 Ɔhene Dawid hyiraa nneɛma yi nyinaa so maa Yehowa. Saa ara na dwetɛ ne sika kɔkɔɔ a ogye fii amanaman a odii wɔn so nkonim no nyinaa nkyɛn nso, ohyiraa so;+ 12 onya fii Siria ne Moab,+ Ammonfo, Filistifo,+ ne Amalekfo+ nsam, ne Soba hene Rehob ba Hadadeser+ hɔ. 13 Bere a Dawid kokunkum Edomfo 18,000 wɔ Nkyene Bon no mu+ bae no, ɛma ogyee din. 14 Ɔde asraafodɔm koguu Edom; ɔde asraafodɔm no koguu Edom baabiara, na Edomfo nyinaa bɛyɛɛ Dawid nkoa.+ Baabiara a Dawid kɔe no, Yehowa ma odii nkonim.*+ 15 Dawid kɔɔ so dii Israel nyinaa so hene;+ Dawid buu atɛn na odii asɛntrenee+ maa ne man nyinaa.+ 16 Ná Seruia ba Yoab+ na ɔda asraafo no ano, na Ahilud ba Yehosafat+ nso ne ɔhene krakye. 17 Ahitab ba Sadok+ ne Abiatar ba Ahimelek na na wɔyɛ asɔfo, na na Seraia ne ɔkyerɛwfo. 18 Ná Yehoiada ba Benaia+ na ɔda Keretifo ne Peletifo+ no ano, na Dawid mma no nso yɛ ɔman asoafo.*\n^ Anaa “Yehowa gyee no.”\n^ Ɛno ara na wɔfrɛ no Tibhat wɔ 1Be 18:8 no. Fa toto Teba ho wɔ Ge 22:24.\n^ Ɔno ara na wɔfrɛ no Tou wɔ 1Be 18:9, 10 no.\n^ Nt., “asɔfo.”


ኢሳይያስ 14 NASV – Yesaia 14 ASCB | Biblica\nኢሳይያስ 14 NASV – Yesaia 14 ASCB\n1Awurade bɛhunu Yakob mmɔbɔ;\nɔbɛsane afa Israel\nna ɔbɛbɔ wɔn atenaseɛ wɔ wɔn ankasa asase so.\nAnanafoɔ bɛba abɛka wɔn ho\nna wɔne Yakob efie aka abɔ mu.\n2Amanaman bɛfa wɔn\nde wɔn aba wɔn ankasa atenaeɛ.\nNa Israel efie bɛfa amanaman no ayɛ wɔn dea\nsɛ nkoa ne mfenaa wɔ Awurade asase so.\nWɔbɛyɛ wɔn a wɔyɛɛ wɔn nnommumfoɔ no nnommum\nna wɔbɛdi wɔn sohwɛfoɔ so.\n3Na da a Awurade bɛma mo ahome afiri amanehunu, ahoyera ne nkoasom denden mu no, 4mobɛdi Babiloniahene ho fɛ sɛ:\nhwɛ sɛdeɛ ɔhyɛsofoɔ no aba nʼawieeɛ!\nNe sɛdeɛ nʼabufuo nso to atwa!\n5Awurade abubu otirimuɔdenfoɔ no abaa mu,\nsodifoɔ ahempoma no,\n6deɛ abufuo mu no ɔde bobɔɔ wɔn\ntoatoaa so hwehwee fam,\nna abufuhyeɛ mu ɔtintim wɔn so a ahomegyeɛ nni mu\nde brɛɛ amanaman no ase.\n7Nsase no nyinaa rehome wɔ asomdwoeɛ mu;\nna wɔto dwom.\n8Mpo, pepeaa nnua ne Lebanon ntweneduro\nnya ho anigyeɛ na wɔka sɛ,\n“Afei a wɔabrɛ wo ase yi,\nduatwafoɔ biara remmetwa yɛn.”\n9Damena a ɛwɔ aseɛ no rekeka ne ho\nabɛhyia wo kwan;\nɛkanyane wɔn a wɔafiri mu no honhom\nsɛ wɔmmɛma wo akwaaba,\nwɔn a na wɔyɛ akannifoɔ wɔ ewiase,\nɛma wɔsɔre firi wɔn nhennwa so,\nwɔn a na wɔyɛ ahemfo wɔ amanaman so.\n10Wɔn nyinaa bɛgye so,\nwɔbɛka akyerɛ wo sɛ,\n“Wo nso woayɛ mmrɛ sɛ yɛn;\nwoayɛ sɛ yɛn ara.”\n11Wo kɛseyɛ nyinaa wɔde aba damena mu,\nne hooyɛ a ɛfiri wo nsankuo no;\nwɔde nsammaa asɛ kɛtɛ ama wo\nna asonsono akata wo so.\n12Sɛdeɛ wofiri soro abɛhwe fam,\nAo, anɔpa nsoromma, adekyeeɛ babarima!\nWɔato wo abɛhwe asase so,\nwo a na kane no wobrɛ amanaman ase!\n13Wokaa no wʼakoma mu sɛ,\n“Mɛforo akɔ soro;\nmɛma mʼahennwa so\nasi Onyankopɔn nsoromma atifi;\nmɛtena ase adi ɔhene wɔ ahyiaeɛ bepɔ so,\ndeɛ ɛkrɔn paa wɔ bepɔ kronkron no so.\n14Mɛforo atra omununkum atifi;\nmɛyɛ me ho sɛ Ɔsorosoroni no.”\n15Nanso wɔde wo abɛto damena mu,\namena donkudonku ase tɔnn.\n16Wɔn a wɔhunu wo no hwɛ wo haa,\nwɔdwene deɛ ato woɔ no ho bisa sɛ,\n“Ɛnyɛ ɔbarima a ɔwosoo asase\nna ɔmaa ahennie ho popooeɛ,\n17ɔbarima a ɔmaa ewiase danee anweatam,\ndeɛ ɔdanee ne nkuropɔn butuiɛ\nna wamma ne nneduafoɔ ankɔ wɔn nkyi no nie?”\n18Amanaman ahemfo no nyinaa, wɔadeda obiara\nwɔ ne da mu.\n19Nanso wɔapam wo afiri wo da mu\nte sɛ duban a wɔapoɔ;\nwɔde wɔn a atotɔ akata wo so,\nwɔn a wɔtɔɔ wɔ akofena ano,\nwɔn a wɔsiane kɔ aboɔ amena mu,\nte sɛ efunu a wɔatiatia soɔ.\n20Wɔrensie wo nka wɔn ho,\nɛfiri sɛ, woasɛe wʼasase\nna wakunkum wo nkurɔfoɔ.\nOtirimuɔdenfoɔ asefoɔ no\nwɔrenkae wɔn bio. Wo babarima renni wʼadeɛ sɛ ɔhene.\n21Siesie baabi a wɔbɛkunkum ne mmammarima\nwɔ wɔn agyanom bɔne nti;\nɛnsɛ sɛ wɔsɔre di asase no so\nna wɔde wɔn nkuropɔn pete so.\n22“Mɛsɔre atia wɔn,”\n“Mɛtwa ne din ne ne nkaeɛfoɔ,\nne mma ne mmanananom afiri Babilonia ho,”\n23“Mɛdane no ayɛ beaeɛ a apatuo wɔ\nmede ɔsɛeɛ praeɛ bɛpra no,”\nNkɔmhyɛ A Ɛtia Asiria\n24Asafo Awurade aka ntam sɛ,\n“Nokorɛm, sɛdeɛ mahyehyɛ no, saa ara na ɛbɛyɛ,\nna sɛdeɛ madwene ho no, ɛrensesa.\n25Mɛsɛe Asiria pasaa wɔ mʼasase so;\nmɛtiatia ne so me mmepɔ so.\nƆbɛyi ne kɔnnua afiri me nkurɔfoɔ so,\nna nʼadesoa nso afiri wɔn so.”\n26Yei ne nhyehyɛeɛ a wɔayɛ ama ewiase nyinaa;\nyei ne nsa a wɔatene wɔ aman nyinaa so.\n27Na sɛ Asafo Awurade ayɛ nʼadwene a hwan na ɔbɛsi no kwan?\nNa sɛ watene ne nsa, hwan na ɔbɛsianka no?\nNkɔmhyɛ A Ɛtia Filistifoɔ\n28Saa adehunu yi baa afe a ɔhene Ahas wuiɛ no:\n29Monnni ahurisie, mo Filistifoɔ,\nsɛ abaa a ɛbɔɔ mo no mu abubu;\nsaa ɔwɔ no ase na ɔnanka bɛfiri aba,\nna nʼaba bɛyɛ ɔtweaseɛ a ne ho yɛ herɛ na nʼano wɔ borɔ.\n30Ahiafoɔ mu hiani bɛnya adidibea,\nna mmɔborɔni bɛda asomdwoeɛ mu.\nNanso wʼasefoɔ deɛ, mede ɛkɔm bɛtɔre wɔn ase;\nɛbɛkunkum wo nkaeɛfoɔ.\n31Twa adwo, Ao kuro ɛpono! Su teaam Ao kuropɔn!\nMonnwane, mo Filistifoɔ!\nWisie kumɔnn bi firi atifi fam reba,\nna obiara ntwentwɛn ne nan ase wɔ wɔn mu.\n32Mmuaeɛ bɛn na wɔde bɛma\nsaa ɔman no ananmusifoɔ?\n“Awurade de Sion atim hɔ.\nNe mu na nʼamanehunufoɔ bɛnya dwanekɔbea.”\nASCB : Yesaia 14


Luka 11 | Intanɛt So Bible| Wiase Foforɔ Nkyerɛaseɛ\n11 Ɛbae sɛ na ɔwɔ baabi rebɔ mpae, na ogyaee no, n’asuafo no mu biako ka kyerɛɛ no sɛ: “Awurade, kyerɛ yɛn sɛnea wɔbɔ mpae,+ sɛnea Yohane nso kyerɛɛ n’asuafo no.”+ 2 Enti ɔka kyerɛɛ wɔn sɛ: “Bere biara a mobɛbɔ mpae no,+ monka sɛ, ‘Agya, ma wo din ho ntew.+ Ma w’ahenni mmra.+ 3 Ma yɛn da yi aduan+ sɛnea yehia no da biara. 4 Na fa yɛn bɔne firi yɛn,+ efisɛ yɛn ankasa nso de firi obiara a ɔde yɛn ka;+ na mfa yɛn nkɔ sɔhwɛ mu.’”+ 5 Bio nso, ɔka kyerɛɛ wɔn sɛ: “Mo mu hena na ɔwɔ adamfo a ɔbɛkɔ ne nkyɛn ɔdasum akɔka akyerɛ no sɛ, ‘Damfo, fɛm me paanoo abiɛsa, 6 na seesei ara na m’adamfo bi fi kwan so aba me nkyɛn, na minni hwee a mede besi n’anim’? 7 Na onii no bebua sɛ, ‘Gyae me haw.+ Yɛato ɔpon no mu dedaw, na me mma nkumaa ada wɔ me nkyɛn; merentumi nsɔre mmɛma wo hwee.’ 8 Mise mo sɛ, sɛ ɛyɛ n’adamfo a ɔyɛ nko nti a, anka ɔrensɔre mmɛma no hwee, nanso esiane sɛ oguan ne ho nti+ ɔbɛsɔre abɛma no nea ohia. 9 Enti mise mo sɛ, monkɔ so mmisa,+ na wɔde bɛma mo; monkɔ so nhwehwɛ,+ na mubehu; monkɔ so mmom na wobebue mo. 10 Na obiara a obisa no nya,+ na obiara a ɔhwehwɛ no hu, na obiara a obom no wobebue no. 11 Mo mu hena koraa na ɔyɛ agya a sɛ ne ba+ bisa no apataa a, ɔde ɔwɔ bɛhyɛ ne nsam na ɔremma no apataa? 12 Anaasɛ sɛ obisa kesua nso a, ɔde akekantwɛre bɛhyɛ ne nsam? 13 Enti, sɛ mo a moyɛ abɔnefo mpo nim sɛnea mode akyɛde pa ma mo mma a,+ hwɛ mpɛn dodow ara a Agya a ɔwɔ soro no de honhom kronkron+ bɛma wɔn a wobisa no!” 14 Akyiri yi, na ɔretu adaemone afi mum+ bi mu. Adaemone no fii no, ɔbarima a ɔyɛ mum no kasae. Na ɛyɛɛ nnipakuw no nwonwa. 15 Nanso wɔn mu binom kae sɛ: “Ɔnam adaemone panyin Beelsebub so na etu adaemone.”+ 16 Nanso, ebinom a na wɔpɛ sɛ wɔsɔ no hwɛ fii ase hwehwɛɛ sɛnkyerɛnne+ a efi soro fii ne hɔ. 17 Na ohuu wɔn nsusuwii no,+ ɔka kyerɛɛ wɔn sɛ: “Ahenni biara a ɛne ne ho di asi no dan amamfõ, na ofie a mpaapaemu wom no hwe ase.+ 18 Enti sɛ Satan nso ne ne ho di asi a, ɛbɛyɛ dɛn na n’ahenni agyina?+ Efisɛ moka sɛ menam Beelsebub so na etu adaemone. 19 Sɛ menam Beelsebub so na mitu adaemone a, hena so na mo mma+ nam tu wɔn? Eyi nti wɔbɛdan atemmufo ama mo. 20 Na sɛ menam Onyankopɔn nsateaa+ so na etu adaemone a, ɛnde Onyankopɔn ahenni ato mo ankasa.+ 21 Sɛ ɔbarima ɔhoɔdenfo+ bi hyehyɛ ne ho wɛn n’aban a, n’ahode tena hɔ asomdwoe mu. 22 Nanso sɛ obi a ne ho yɛ den+ sen no bɛtow hyɛ no so di no so a,+ ogye n’akode a ɔde ne ho to so no nyinaa, na ɔkyɛ nneɛma a ɔfow wɔ ne nkyɛn no. 23 Nea onni m’afa no sɔre tia me, na nea ɔne me mmoaboa ano no hwete mu.+ 24 “Sɛ honhom fĩ bi fi onipa mu a, ɔkɔfa asase kesee so kɔhwehwɛ homebea, na sɛ wannya bi a, ɔka sɛ ‘Mɛsan akɔ me fie a mitu fii mu no mu.’+ 25 Na ɔba a, obehu sɛ wɔaprapra mu kama de nneɛma asiesie mu. 26 Enti ɔsan kɔ kɔfa ahonhom ason+ foforo a wodi abɔnefosɛm sen no ka no ho, na wɔba mu bɛtena hɔ; na saa onipa no awiei sɛe sen kan no.”+ 27 Na ogu so reka eyinom no, ɔbea bi fi nnipakuw no mu maa ne nne so ka kyerɛɛ no sɛ: “Anigye ne yafunu+ a enyinsɛn wo ne nufu a wunumii!” 28 Nanso ɔkae sɛ: “Dabi, mmom, anigye ne wɔn a wotie Onyankopɔn asɛm na wodi so!”+ 29 Bere a nnipakuw no reboaboa wɔn ho ano no, ofii ase kae sɛ: “Awo ntoatoaso yi yɛ awo ntoatoaso bɔne; wɔhwehwɛ sɛnkyerɛnne.+ Nanso wɔremma wɔn sɛnkyerɛnne biara gye Yona sɛnkyerɛnne no.+ 30 Na sɛnea Yona+ bɛyɛɛ sɛnkyerɛnne maa Niniwefo no, saa ara na onipa Ba no nso bɛyɛ sɛnkyerɛnne ama awo ntoatoaso yi. 31 Wobenyan anafo fam hemmaa+ no ne saa awo ntoatoaso yi mu nnipa wɔ atemmu no mu na obebu wɔn fɔ; efisɛ ofi asase ano betiee Solomon nyansa, nanso hwɛ! nea ɛsen+ Solomon wɔ ha. 32 Wobenyan Niniwefo ne awo ntoatoaso yi wɔ atemmu mu na wobebu wɔn fɔ; efisɛ wɔsakrae wɔ nea Yona kae no ho;+ nanso, hwɛ! nea ɛsen+ Yona wɔ ha. 33 Sɛ obi sɔ kanea a, ɔmfa nsi akorae anaa ɔmfa nhyɛ kɛntɛn ase, na mmom ɔde si kaneadua so,+ sɛnea wɔn a wɔba mu no behu hann no. 34 Nipadua no kanea ne w’aniwa. Sɛ w’aniwa hwɛ tee a, wo nipadua nyinaa nso hyerɛn;+ nanso sɛ edi bɔne akyi a, wo nipadua nso yɛ sum. 35 Enti, momma mo ani nna hɔ. Ebia hann a ɛwɔ mo mu no yɛ sum.+ 36 Enti, sɛ wo nipadua nyinaa hyerɛn na baabiara nyɛ sum a, ne nyinaa bɛhyerɛn+ te sɛ nea kanea hyerɛn ma wunya hann no.” 37 Bere a ɔkaa eyi no, Farisini bi srɛɛ no sɛ ɔne no mmedidi.+ Enti ɔkɔɔ hɔ kɔtenaa adidipon ho. 38 Nanso, bere a Farisini no hui sɛ wanni kan anhohoro+ ne nsa ansa na ɔredidi no, ɛyɛɛ no nwonwa. 39 Na Awurade ka kyerɛɛ no sɛ: “Mo Farisifo, mohohoro kuruwa ne ayowa akyi, na mo mu+ de, afowde ne amumɔyɛ ayɛ mã.+ 40 Nnipa a munni adwene! Ɛnyɛ nea ɔyɛɛ akyi+ no ara na ɔyɛɛ emu no? 41 Nanso, momfa nea ɛwɔ emu no nyɛ adɔe,+ na hwɛ! nneɛma a aka nyinaa ho atew wɔ mo fam. 42 Na mo Farisifo de, munnue, efisɛ muyi ɛme ne onunum ne ɛfan foforo biara so ntotoso du du,+ nanso musian atɛntrenee ne Nyankopɔn dɔ ho! Saa nneɛma yi na ɛsɛ sɛ anka moyɛ, na nea aka no nso ɛnsɛ sɛ muyi fi mu.+ 43 Munnue mo Farisifo, efisɛ mopɛ anim nkongua wɔ hyiadan mu ne gua so nkyia!+ 44 Munnue, efisɛ mote sɛ ada a wonhu na nnipa nantew so a wonnim!”+ 45 Ɛnna wɔn a wonim+ Mmara no mu biako buaa no sɛ: “Ɔkyerɛkyerɛfo, sɛ woka saa a yɛn nso woadidi yɛn atɛm.” 46 Na ɔkae sɛ: “Mo nso munnue, mo a munim mmara no, efisɛ mode nnesoa a emu yɛ duru soa nnipa, nanso mo ankasa momfa mo nsateaa biako mpo nka nnesoa no!+ 47 “Munnue, efisɛ moto adiyifo no ada, nanso mo agyanom na wokum wɔn!+ 48 Nokwarem no, moyɛ mo agyanom nnwuma ho adansefo, nanso mofoa+ wɔn so, efisɛ eyinom na wokum+ adiyifo no na mo na moreto wɔn ada. 49 Eyi nti na Onyankopɔn nyansa+ nso kae sɛ, ‘Mɛsoma adiyifo ne asomafo akɔ wɔn nkyɛn, na wobekum wɔn mu binom ataa binom, 50 ma enti wobebisa adiyifo+ nyinaa mogya a wɔahwie agu fi wiase asefi no afi awo ntoatoaso yi hɔ,+ 51 efi Habel+ mogya so kosi Sakaria+ a wokum no afɔremuka ne asɔrefie no ntam no mogya so.’+ Yiw, meka kyerɛ mo sɛ wobebisa afi awo ntoatoaso yi hɔ. 52 “Munnue, mo a munim Mmara no, efisɛ mugyee nimdeɛ safe no;+ mo ankasa moankɔ mu, na wɔn a wɔrekɔ mu no nso musiw wɔn kwan!”+ 53 Enti ofii hɔ no, akyerɛwfo ne Farisifo no befuw ne ho na wobisabisaa no nsɛm foforo pii 54 na wɔtɛw+ no hwɛe sɛ wobenya+ biribi afi n’anom anaa.


Ghana anaa Gaana yɛ kuro bi a ɛwɔ Africa atɔeɛ mantam hɔ. Nkuro a atwa ne ho ahyia no bi ne Côte d’Ivoire (ɛno wɔ atɔe fam), Burkina Faso (ɛno wɔ atifi fam), Togo (ɛno wɔ apue fam) ɛna Gulf of Guinea no wɔ anafo fam. Edin Ghana no kyerɛ “Ɔko mu Hene” na wonyaa saa din no fii tete Ghana empire no mu.\nKane no, na ahenfo ahodoɔ na woagye Ghana asase no afa paa yie, te sɛ Asanti Ahenni, Akwamufo, Bonomanfo, Denkyirafoɔ, Fantefoɔ, ne afoforo a wɔka ho. Ebinom de, na wɔnyɛ Akanfoɔ, te sɛ Nkranfoɔ ne Dagombafoɔ. Wɔne Aborofo ntam guadi fii ase bere a wɔne Pɔtgɔkyifoɔ yɛ ntease apam wɔ mfe 1500 mu hɔ. Ɛno akyi no, Britainfo maa nea wɔfrɛ no Sika mpoano Ahenni no fii asɛ wɔ afe 1874 mu wɔ Ghana mmeae bi pɛ.\nGold Coast nyaa ne fahondie wɔ afe 1957 mu fii wɔn sodifoɔ a na wɔne United Kingdom no. ɛno ma Ghana bɛyɛɛ ɔman a edin nkan nyaa ne fahondie wɔ abibirim mantam ha.


Ɔde kɔmaa Efesofo 4:1-32\nKristo nipadua yɛ nipadua baako (1-16)\nƆde nnipa yɛɛ akyɛde (8)\nSuban dedaw ne suban foforo (17-32)\n4 Enti me a Awurade nti meda afiase+ no, mesrɛ mo sɛ mommɔ mo bra sɛnea ɛbɛyɛ a frɛ a wɔafrɛ mo no bɛfata mo.+ 2 Momfa ahobrɛase*+ nyinaa ne odwo ne abotare+ mmɔ mo bra, na obiara ne ne yɔnko ntena wɔ ɔdɔ+ mu, 3 na monyere mo ho denneennen nkura baakoyɛ a honhom no ama moanya no mu, na montena asomdwoe a aka mo abom no mu.+ 4 Nipadua baako na ɛwɔ hɔ+ ne honhom baako,+ sɛnea wɔafrɛ mo ama moabenya anidaso baako no;+ 5 yɛwɔ Awurade baako,+ gyidi baako, asubɔ baako, 6 Onyankopɔn baako a ɔyɛ yɛn nyinaa Agya; ɔno na odi obiara so, otumi de obiara yɛ adwuma, na ne tumi yɛ adwuma wɔ obiara mu. 7 Afei yɛn nyinaa anya Onyankopɔn adom, na egyina sɛnea Kristo asusuw akyɛde no de ama yɛn mu biara+ so. 8 Enti Kyerɛwsɛm no ka sɛ: “Bere a ɔforo kɔɔ ɔsoro no, ɔde nkoa kɔe; ɔde nnipa yɛɛ akyɛde+ maa asafo no.” 9 Sɛ ɛka sɛ ‘ɔforo kɔe’ a, ɛkyerɛ dɛn? Nea ɛkyerɛ ara ne sɛ osian baa fam nso, kyerɛ sɛ, asaase so. 10 Nea osianee no, ɔno ara nso na ɔforo kɔɔ+ baabi a ɛkorɔn kyɛn ɔsoro+ nyinaa sɛnea ɛbɛyɛ a ɔbɛma nneɛma nyinaa adi mũ. 11 Na wayɛ ebinom asomafo,+ ebinom adiyifo,+ ebinom asɛmpakafo,+ ebinom ahwɛfo* ne akyerɛkyerɛfo,+ 12 sɛnea ɛbɛyɛ a wobesiesie* akronkronfo ama ɔsom adwuma no, na wɔde ahyɛ Kristo nipadua no den,*+ 13 akosi sɛ yɛn nyinaa bɛyɛ baako wɔ gyidi ne Onyankopɔn Ba no ho nokware nimdeɛ mu, ayɛ ɔbarima mua,+ na yɛadi mu sɛ Kristo pɛpɛɛpɛ. 14 Enti mommma yɛnnkɔ so nnyɛ sɛ nkokoaa a nkyerɛkyerɛ* biara+ wosow wɔn biribiri te sɛ asorɔkye de wɔn di akɔneaba no; wɔn na wɔma nnipa de nnaadaa ne adɛfɛdɛfɛsɛm to wɔn brada. 15 Mmom momma yɛnka nokware na yennya ɔdɔ. Ɛba saa a yebenyin wɔ nneɛma nyinaa mu, na yɛayɛ sɛ Kristo a ɔne nipadua no ti+ no. 16 Ɛnam no so na nipadua kwaa biara yɛ nea ehia sɛnea ɛbɛyɛ a nipadua no nyinaa+ bɛkeka asi ani pɛpɛɛpɛ, na ayɛ adwuma abom. Sɛ kwaa biara yɛ n’adwuma yiye a, ɛma nipadua no nyin, na ɛyɛ den wɔ ɔdɔ mu.+ 17 Enti nea meka na midi ho adanse wɔ Awurade mu ne sɛ, ɛnsɛ sɛ mokɔ so nantew sɛnea amanaman no nantew+ wɔn adwenhunu* mu+ no bio. 18 Wɔn adwene aduru sum, na wɔatwe wɔn ho afi nkwa a Onyankopɔn de ma no ho, efisɛ wonni nimdeɛ na wɔn koma apirim. 19 Esiane sɛ wɔn ahonim* awu nti, wɔde wɔn ho maa ahohwibra*+ na wodii wɔn akɔnnɔ akyi,* na wɔde wɔn ho hyɛɛ ɔbra fĩ* nyinaa bi mu. 20 Nanso mo de, moansua sɛ saa na Kristo te, 21 efisɛ ampa ara motee ne nsɛm, na wɔnam no so kyerɛkyerɛɛ mo sɛnea nokware a ɛwɔ Yesu mu no te. 22 Wɔkyerɛɛ mo sɛ munyi suban dedaw no ngu;+ suban a kan na mowɔ mu a nnaadaa akɔnnɔ resɛe no+ no. 23 Na momma wɔnkɔ so nyɛ mo adwene* foforo,+ 24 na monhyɛ suban foforo+ a Onyankopɔn bɔɔ no sɛnea ɔpɛ no; suban a egyina trenee ne nokwaredi a edi mũ so no. 25 Enti afei a moayi nkontompo agu yi, mo mu biara nka nokware nkyerɛ ne yɔnko,+ efisɛ yɛn nyinaa yɛ akwaa a ɛbom yɛ nipadua baako.+ 26 Mo bo mfuw, nanso monnyɛ bɔne;+ mommma abufuw no nntena hɔ nnkosi sɛ owia bɛtɔ;+ 27 mommma Ɔbonsam kwan.+ 28 Mma ɔkorɔmfo nnwia ade bio, na mmom ɔnyɛ adwumaden, na ɔmfa ne nsa nyɛ adwuma pa.+ Ɛno bɛma wanya biribi ama nea ahia no.+ 29 Mommma asɛm a aporɔw mmpue mmfi mo anom,+ na mmom monka nsɛm a ɛfata na ɛhyɛ nkurɔfo den. Ɛno bɛma wɔn a wotie no anya so mfaso.+ 30 Bio nso, monnhow Onyankopɔn honhom kronkron no werɛ;+ ɛno na wɔde ahyɛ mo nsow+ ama da a wɔnam agyede so begye mo no.+ 31 Munyi eyinom nyinaa mfi mo mu: ɔtan biara,+ abufuw, koko bɔne, nkekawmu, abususɛm,+ ne biribiara a enye.+ 32 Mmom no, obiara nna ayamye adi nkyerɛ ne yɔnko, nnya ayamhyehye+ mma ne yɔnko, na munyi mo yam mfa mo yɔnko bɔne nkyɛ no, sɛnea Onyankopɔn nam Kristo so yii ne yam de mo bɔne kyɛɛ mo+ no.\n^ Anaa “nguanhwɛfo.”\n^ Anaa “wɔbɛtete.”\n^ Anaa “wɔde asi Kristo nipadua no.”\n^ Anaa “nkyerɛkyerɛ mframa.”\n^ Anaa “adwene a ennim hwee.”\n^ Anaa “wɔkɔɔ so de anibere.”\n^ Anaa “tumi a ɛkanyan mo adwene.” Nt., “mo adwene honhom.”


Onipa Biara Nkasaa Saa Da | Yesu Asetena\nWƆSOMAA NKURƆFO SƐ WƆNKƆKYERE YESU\nNIKODEMO KAA BI MAA YESU\nBere a Yesu kɔɔ Yerusalem kɔdii Asese Afahyɛ no, n’ani gyee sɛ “nnipakuo no mu pii gyee no diiɛ.” Nyamesom mpanimfoɔ no deɛ, na biribi abɛhyɛ wɔn bo. Enti wɔsomaa nkurɔfo sɛ wɔnkɔkyere no. (Yohane 7:31, 32) Nanso Yesu amfa ne ho ansie.\nMmom no, ɔkɔɔ so kyerɛkyerɛe wɔ Yerusalem a wansuro. Ɔkaa sɛ: “Mɛwɔ mo nkyɛn berɛ tiaa bi ansa na makɔ deɛ ɔsomaa me no nkyɛn. Mobɛhwehwɛ me nso morenhu me, na baabi a mewɔ no montumi mma hɔ.” (Yohane 7:33, 34) Yudafo no ante ase, enti wɔkeka kyerɛɛ wɔn ho sɛ: “Ɛhe na onipa yi pɛ sɛ ɔkɔ a enti yɛnhu no? Ɔpɛ sɛ ɔkɔ Yudafoɔ a wɔahwete Helafoɔ mu no nkyɛn na ɔkɔkyerɛkyerɛ Helafoɔ no anaa? Asɛm a ɔkaeɛ yi kyerɛ sɛn, ‘Mobɛhwehwɛ me nso morenhu me, na baabi a mewɔ no montumi mma hɔ’?” (Yohane 7:35, 36) Nea na Yesu reka ho asɛm no ne sɛ ɔbɛwu na wanyane akɔ soro; ɛhɔ deɛ, n’atamfo rentumi nni n’akyi nkɔ.\nAfei deɛ, na afahyɛ no reyɛ akɔ n’awiei. Sɛ wɔredi afahyɛ no a, anɔpa biara ɔsɔfo kɔsa nsuo fi Siloa Tare no mu bɛhwie gu asɔrefie afɔremuka no mu ma ɛtene kɔgu ase. Ɛbɛyɛ sɛ na ɛno wɔ Yesu adwenem, enti ɔkaa sɛ: “Sɛ sukɔm de obi a, ɔmmra me nkyɛn mmɛnom nsuo. Deɛ ɔgye me die no, sɛdeɛ Twerɛnsɛm no aka no, ‘Ne mu na nkwa asubɔnten bɛtene afire.’”—Yohane 7:37, 38.\nSɛ wɔde honhom kronkron sra Yesu asuafo ma wɔbɛnya ɔsoro anidaso a, nea ɛbɛkɔ so na na Yesu reka ho asɛm. Yesu wui no, wɔde honhom sraa asuafo no. Ɛfiri Pentekoste da, afe a ɛdi hɔ no, nkwa nsuo firii ase tenee. Saa bere no, asuafo no kaa nokware no ho asɛm kyerɛɛ nkurɔfo.\nEbinom tee Yesu nkyerɛkyerɛ no, wɔkaa sɛ: “Nokwasɛm nie, oyi ne Odiyifoɔ no.” Ɛbɛyɛ sɛ na wɔretwe adwene asi odiyifo a wɔaka sɛ ɔbɛyɛ kɛse asen Mose no so. Afoforo kaa sɛ: “Oyi ne Kristo no.” Ebinom nso kaa sɛ: “Galilea na Kristo no bɛfiri aba anaa? Twerɛnsɛm no nkaa sɛ Kristo no bɛfiri Dawid ase ne Betlehem akuraa a na Dawid teɛ no mu na aba anaa?”—Yohane 7:40-42.\nAfei deɛ, na nkurɔfo no mu akyɛ. Ná nyamesom mpanimfoɔ no pɛ sɛ wɔkyere Yesu, nanso obiara antumi amfa ne nsa anka no. Enti bere a mmarima a wɔsomaa wɔn no bae a Yesu nka wɔn ho no, asɔfo mpanin ne Farisifo no bisaa wɔn sɛ: “Adɛn nti na moamfa no amma?” Mmarima no buaa sɛ: “Obiara nkasaa saa da.” Asɛm yi maa nyamesom mpanimfoɔ no bo fui, na wɔdii mmarima no ho fɛw kaa sɛ: “Wɔadaadaa mo nso anaa? Atumfoɔ no anaa Farisifoɔ no bi agye no adi anaa? Nanso nnipakuo a wɔnnim Mmara yi yɛ wɔn a wɔadome wɔn.”—Yohane 7:45-49.\nƐyɛɛ saa no, Farisini bi a wɔfrɛ no Nikodemo sɔree. Ná ɔka Sanhedrin no ho, nanso ɔkaa bi maa Yesu. Saa ɔbarima Nikodemo yi, bɛyɛ mfe mmienu ne fã a na atwam no, ɔkɔɔ Yesu nkyɛn anadwo bi. Ɔne Yesu kɔbɔɔ nkɔmmɔ bi a ɛma yɛhu sɛ na ɔgye Yesu di. Afei bere a Nikodemo sɔree wɔ Sanhedrin yi anim no, ɔkaa sɛ: “Sɛ wɔnnii kan ntiee obi anom asɛm nhunuu deɛ ɔreyɛ a, yɛn mmara tumi bu no atɛn anaa?” Mmuaeɛ bɛn na wɔde maa no? Wɔkaa sɛ: “Adɛn, wo nso wofiri Galilea anaa? Hwehwɛ mu hwɛ na wobɛhunu sɛ odiyifoɔ biara nni hɔ a ɔbɛfiri Galilea asɔreɛ.”—Yohane 7:51, 52.\nKyerɛwnsɛm no anka no ansi no pi sɛ odiyifo bi bɛfiri Galilea aba. Nanso Onyankopɔn Asɛm kaa biribi a ɛkyerɛ sɛ ɛhɔ na Kristo no bɛfiri aba; ɛhyɛɛ nkɔm sɛ wɔbɛhu “hann kɛseɛ bi” wɔ “amanaman mufoɔ Galilea.” (Yesaia 9:1, 2; Mateo 4:13-17) Bio nso, sɛnea nkɔmhyɛ no kae no, wɔwoo Yesu wɔ Betlehem, na na ɔyɛ Dawid aseni. Ɛwom, ebia na Farisifo no nim saa nkɔmhyɛ no nyinaa, nanso ɛbɛyɛ sɛ wɔn ara na wɔyɛ maa nkurɔfo nyaa Yesu ho adwene a ɛntene no.\nAnɔpa biara, dɛn na na ɛkɔ so wɔ afahyɛ no ase a ebia Yesu twee adwene sii so?\nƐyɛɛ dɛn na wɔn a wɔsomaa wɔn sɛ wɔnkɔkyere Yesu mmra no antumi ankyere no? Nsɛm bɛn na nyamesom mpanimfoɔ no kekae?\nDɛn na ɛwɔ Bible mu a ɛkyerɛ sɛ Galilea na Kristo no bɛfiri aba?\nƐyɛɛ dɛn na Yesu nkyerɛkyerɛ maa asraafo a wɔasoma wɔn sɛ wɔnkɔkyere no no san baa nsapan?


Ebrei 12 PEV - Hebrifoɔ 12 ASCB\n1Yɛn deɛ, yɛwɔ adansefoɔ bebree a wɔatwa yɛn ho ahyia. Momma yɛntwe yɛn ho mfiri akwansideɛ nyinaa ne bɔne a akyekyere yɛn dendeenden no nyinaa ho na yɛnyere yɛn ho wɔ mmirikakansie a ɛda yɛn anim no. 2Momma yɛmfa yɛn ani nto Yesu a yɛn gyidie ahyɛaseɛ ne nʼawieeɛ gyina ne so no so. Asɛnnua no enti, wampa aba. Esiane anigyeɛ a na ɛretwɛn no no enti, animguasewuo a ɔwuu wɔ asɛnnua so no anha no. Enti, seesei ɔte Onyankopɔn ahennwa no nifa so. 3Dwene ɔhaw a ɔfaa mu no ho sɛ nnipa nnebɔneyɛfoɔ tan a wɔtanee no nso, ɔtumi gyinaa ano no. Ɛno enti mommpa aba. 4Na mo ne bɔne ko mu no, monnko nkɔduruu sɛ mobɛhwie mogya agu.\n5Mo werɛ afiri nkuranhyɛsɛm a Onyankopɔn ka kyerɛɛ mo sɛ ne mma no sɛ,\n“Me ba, sɛ Awurade tene wo so a, tie no yie,\nna sɛ ɔka wʼanim a, mpa aba.\n6Ɛfiri sɛ, obiara a Awurade pɛ nʼasɛm no, ɔtwe nʼaso,\nsɛdeɛ agya tene ɔba a ɔdɔ no so no.”\n7Amanehunu biara a ɛbɛto mo no, monnhinhim na momfa no sɛ Agya no ntenesoɔ, ɛfiri sɛ, mo amanehunu no kyerɛ ntenesoɔ a Onyankopɔn retene mo so sɛ ne mma. Ɔba bi wɔ hɔ a nʼagya ntene ne so da? 8Sɛ wantene mo so sɛ ne mma no bi a, na ɛkyerɛ sɛ monnyɛ ne mma kann. 9Sɛ yɛn agyanom a wɔwɔ asase so twee yɛn aso maa yɛbuu wɔn a, mpɛn ahe na ɛnsɛ sɛ yɛbrɛ yɛn ho ase ma honhom mu Agya no na yɛtumi tena ase? 10Yɛn agyanom a wɔwɔ asase so ha twee yɛn aso sɛdeɛ wɔpɛ ɛberɛ tiawa bi. Nanso, yɛn yiedie enti, Onyankopɔn yɛɛ saa sɛdeɛ yɛn ho bɛte. 11Sɛ wɔtwe yɛn aso a, ɛma yɛn werɛ ho saa ɛberɛ no mu, na yɛn ani nnye. Na akyire no, wɔn a wɔfa saa asotwe no mu na wɔnya wɔn ho nteaseɛ no, wɔnya asomdwoeɛ na wɔtena ase tenenee mu.\n12Montenetene nsa ne nkotodwe a emu agogo no mu. 13Monsiesie akwan na momfa so, na mpakye anyɛ mmubuafoɔ, na mmom, wɔasa wɔn yadeɛ.\n14Mo ne nnipa nyinaa ntena ase asomdwoeɛ mu, na mommɔ mmɔden ntena ase tenenee mu. Anyɛ saa a, morenhunu Awurade. 15Monhwɛ yie na mo mu bi annane nʼakyi ankyerɛ Onyankopɔn adom no. Monhwɛ yie na mo mu bi anyɛ sɛ afifideɛ a ɛyɛ nwono a ɛnyini ma ne bɔnwoma no ha afoforɔ. 16Monhwɛ yie na mo mu bi anyɛ odwamanfoɔ ne obi a ɔmfɛre Onyankopɔn sɛ Esau a ɔbuu nʼani guu nʼagyapadeɛ so tɔnee nʼabakan de gyee aduane no. 17Na afei ɛduruu ɛberɛ bi a ɔpɛɛ sɛ ne nsa ka nʼagya hɔ nhyira no, ɔde kamee no no. Ɛwom sɛ ɔde nisuo peree sɛ wanya adwensakyera deɛ, nanso anyɛ yie.\n18Monhyiaa nneɛma a ɛyɛ hu, ogyaframa, awerɛhoɔ, esum ne ahum sɛdeɛ Israelfoɔ no hyiaa Sinai Bepɔ no so ɛberɛ a Onyankopɔn de ne mmara no maeɛ no. 19Ɛfiri sɛ, na wɔrebɔ totorobɛnto dendeenden a ɛnne bi a ɛreka kasa a ɛyɛ hu nenam mu, enti nnipa no srɛɛ Onyankopɔn sɛ ɔnnyae kasa, 20ɛfiri sɛ, na wɔntumi nni mmara a na ɛka sɛ, “Sɛ mpo aboa koraa de ne ho ka bepɔ no a, ɛsɛ sɛ wɔsi no aboɔ kum no” no so. 21Na beaeɛ hɔ yɛ hu ara kɔsii sɛ Mose kaa sɛ. “Mesuro, na me ho popo.”\n22Na mo deɛ moaba Sion Bepɔ so ne Onyankopɔn a ɔte ase no kuro, ɔsorosoro Yerusalem a ɔsoro abɔfoɔ mpempem wɔ mu no mu. 23Moaba Onyankopɔn asafo mma dada a wɔn ani gye wɔn ho a wɔatwerɛ wɔn din wɔ ɔsoro no mu. Moaba Onyankopɔn a ɔyɛ nnipa nyinaa ɔtemmufoɔ ne ateneneefoɔ a wɔayɛ wɔn pɛ no mu. 24Moaba Yesu a ɔhyehyɛɛ apam foforɔ ne mogya a wɔapete a ɛka nneɛma pa ho asɛm sene Habel mogya no ho.\n25Monhwɛ mo ho so yie na moammu mo ani angu asɛm a ɔka so. Wɔn a wɔantie deɛ ɔkasa firii asase so no amfa wɔn ho anni. Na ɛbɛyɛ dɛn na yɛatumi adwane afiri deɛ ɔkasa firi ɔsoro no ho? 26Ne nne wosoo asase saa ɛberɛ no, nanso seesei wahyɛ bɔ sɛ, “Ɛnyɛ asase nko na mɛsane awoso no, na mɛwoso soro nso bio saa ara.” 27Nsɛm “Nso bio saa ara” no da no adi pefee sɛ ɔbɛwoso nneɛma a wɔbɔeɛ no na atutu afiri wɔn ananmu na nneɛma a wɔntumi nwoso no aka.\n28Momma yɛnna so ase, ɛfiri sɛ, yɛanya ahennie a wɔwoso no a ɛnyɛ yie. Momma yɛn ani nsɔ na yɛmfa ɛkwan a ɛbɛsɔ Onyankopɔn ani a ɛyɛ anidie ne suro so nsom no, 29ɛfiri sɛ, nokorɛ ni, yɛn Onyankopɔn yɛ ogya a ɛhye na ɛsɛe adeɛ.\nASCB : Hebrifoɔ 12


Hesekiel 1 | Intanɛt So Bible| Wiase Foforɔ Nkyerɛaseɛ\n1 Afe a ɛto so aduasa, ɔsram a ɛto so anan no da a ɛto so anum, bere a me ne nkurɔfo a wɔafa wɔn nnommum+ no wɔ Kebar+ asubɔnten ho no, ɔsoro buei+ na minyaa anisoadehu fii Onyankopɔn hɔ.+ 2 Ɔsram no da a ɛto so anum, bere a wɔfaa Ɔhene Yehoiakin+ dommum kɔe akyi afe a ɛto so anum no, 3 Yehowa de n’asɛm maa+ ɔsɔfo Busi ba Hesekiel+ tẽẽ wɔ Kaldeafo+ asase so wɔ Kebar asubɔnten ho; ɛhɔ na Yehowa nsa baa no so.+ 4 Na mehwɛe no, mihuu ahum kɛse+ bi a efi atifi fam ne omununkum+ kɛse ne ogya a edi ahim sɛ ɛreba.+ Ná ɛhɔ nyinaa ayɛ hann, na na biribi te sɛ sika ne dwetɛ mfrafrae wɔ ogya no mu.+ 5 Na mihuu honhom abɔde baanan+ wɔ mfinimfini. Na sɛnea wɔn su te ni: Wɔte sɛ ɔdesani. 6 Wɔn mu biara wɔ anim anan+ ne ntaban anan.+ 7 Wɔn anan a esisi fam no teɛ, na wɔn nan ase te sɛ nantwi ba nan ase,+ na ɛho hyerɛn te sɛ kɔbere a wɔatwiw ho.+ 8 Wɔwɔ ɔdesani nsa wɔ wɔn ntaban ase wɔ afã anan no nyinaa,+ na wɔn baanan no nyinaa wɔ anim ne ntaban.+ 9 Wɔn ntaban no toatoam. Na sɛ wɔrekɔ a, wɔnnan wɔn ho; wɔn nyinaa kɔ wɔn anim tẽẽ.+ 10 Sɛnea wɔn baanan no anim te ni: Wɔn nyinaa wɔ onipa+ anim, na wɔwɔ gyata+ anim wɔ nifa,+ na wɔsan wɔ nantwi+ anim wɔ benkum,+ na baanan no wɔ ɔkɔre anim nso.+ 11 Saa na na wɔn anim te. Na wɔn ntaban+ mu atrɛtrɛw hwɛ soro. Wɔn mu biara wɔ abien a akeka asi anim, na abien nso kata wɔn ho.+ 12 Na wɔn nyinaa kɔ wɔn anim tẽẽ.+ Baabiara a honhom no bɛkanyan wɔn sɛ wɔnkɔ no, na wɔkɔ.+ Na sɛ wɔrekɔ a, wɔnnan wɔn ho.+ 13 Honhom abɔde no te sɛ nnyansramma a ɛredɛw.+ Na biribi te sɛ agyatɛn+ di akɔneaba wɔ honhom abɔde no ntam; ogya no hyerɛn, na anyinam fi ogya no mu ba.+ 14 Na honhom abɔde no di akɔneaba te sɛ anyinam.+ 15 Bere a migu so rehwɛ honhom abɔde no, mihuu ntwahonan biako wɔ asase so wɔ honhom abɔde no mu biara nkyɛn,+ wɔn anim a ɛbɔ ho anan no ho.+ 16 Na sɛ wohwɛ ntwahonan+ no a, ɛhyerɛn te sɛ sikaberebo;+ na anan no nyinaa di nsɛ. Sɛnea ne hwɛbea te no, ɛreyɛ akɔyɛ sɛ ntwahonan a ɛhyɛ ntwahonan foforo mu.+ 17 Sɛ ebiara rekɔ a, ɛnam n’afã anan no so.+ Sɛ ɛrekɔ a, ɛnnan ne ho.+ 18 Na ne hankare no korɔn ma ɛyɛ hu, na aniwa wowɔ anan no nyinaa ho hyia.+ 19 Sɛ honhom abɔde no kɔ a, ntwahonan no di wɔn nkyɛnmu kɔ, na sɛ wɔma honhom abɔde no so fi asase so a, ntwahonan no nso ma ne ho so.+ 20 Baabiara a honhom no bɛkyerɛ sɛ ɛnkɔ no, na ɛkɔ; ɛkɔ nea honhom no kyerɛ sɛ ɛnkɔ. Na ntwahonan no momaa ne ho so wɔ wɔn nkyɛnmu, efisɛ na abɔde no honhom wɔ ntwahonan no mu. 21 Sɛ wɔkɔ a, na ɛno nso kɔ; sɛ wogyina a, na agyina; sɛ wɔma wɔn so fi asase so a, na ntwahonan no amoma ne ho so wɔ wɔn nkyɛnmu, efisɛ na abɔde no honhom wɔ ntwahonan no mu.+ 22 Ná biribi te sɛ bamma+ wɔ honhom abɔde no atifi a ɛpa yerɛwyerɛw te sɛ ahwehwɛbo* kokuroo a wɔatrɛw mu wɔ wɔn ti so.+ 23 Wɔn ntaban no teɛ na edi nhwɛanim wɔ bamma no ase. Wɔn mu biara wɔ ntaban abien a ɛkata ne fã ha, na abien nso kata ne fã ha. 24 Sɛ wɔnam a, mete sɛ wɔn ntaban no gyigye te sɛ nsu pii a ɛreworo,+ te sɛ ade nyinaa so Tumfoɔ no nnyigyei, te sɛ gyegyeegye kɛse bi,+ te sɛ asraafodɔm kɛse gyegyeegye.+ Sɛ wogyina a, wogyaagyaa wɔn ntaban mu. 25 Na ɛnne bi fi soro wɔ bamma a ɛwɔ wɔn so no so bae. (Sɛ wogyina a, wogyaagyaa wɔn ntaban mu.) 26 Ná biribi te sɛ hoabo+ wɔ soro wɔ bamma a ɛwɔ wɔn so no so, biribi a ɛsɛ ahengua.+ Na obi a ɔte sɛ ɔdesani te ade a ayɛ sɛ ahengua no so+ wɔ soro. 27 Mihuu biribi te sɛ sika ne dwetɛ mfrafrae gonn,+ na na biribi te sɛ ogya wɔ emu nyinaa,+ fi nea ɛte sɛ n’asen so kɔ soro; na efi nea ɛte sɛ n’asen so ba fam nso mihuu biribi te sɛ ogya, na na ne ho nyinaa ayɛ hyerɛnn. 28 Na mihuu biribi te sɛ nyankontɔn+ a ɛwɔ omununkum mu osutɔ da. Saa ara na na ade a ayɛ hɔ nyinaa hyerɛnn no te. Ná ɛte sɛ Yehowa anuonyam.+ Na bere a mihui no, mede m’anim butuw fam,+ na metee sɛ obi rekasa.\nNea ɛkyerɛ ankasa ne “asukɔtweaa.”


2 Beresosɛm 9 | Intanɛt So Bible| Wiase Foforɔ Nkyerɛaseɛ\n2 Beresosɛm 9:1-31\n9 Na Saba+ hemmaa tee Solomon ho asɛm, na ɔbaa Yerusalem sɛ ɔde aborɔme rebɛsɔ no ahwɛ.+ Ɔreba no, ɔde dɔm kɛse pa ne yoma+ a wɔsosõ balsam ngo+ ne sika+ pii pa ne aboɔden abo+ bae. Ɔde nkakrankakra beduu Solomon nkyɛn, na ɔkaa biribiara a ɛda ne koma so kyerɛɛ ɔhene.+ 2 Ɛnna Solomon nso buaa no ne nsɛm no nyinaa,+ na biribiara nni hɔ a ɛkyeree Solomon so a wantumi ankyerɛ no.+ 3 Bere a Saba hemmaa huu Solomon nyansa,+ ne ofie a wasi,+ 4 ne ne pon so nnuan,+ ne ne nkoa atenae, ne n’asomfo a wɔsom wɔ pon ho ne wɔn ntade,+ nsahyɛfo+ ne wɔn ntade, ne ɔhyew afɔre+ a ɔbɔ daa wɔ Yehowa fie+ no, asɛm no mee ɔhemmaa no. 5 Enti ɔka kyerɛɛ ɔhene sɛ: “Wo nyansa ne wo ho nsɛm a metee wɔ m’asase so nyinaa yɛ nokware.+ 6 Mannye wɔn nsɛm no anni+ kosii sɛ m’ankasa mede m’aniwa behui;+ nea wɔka kyerɛɛ me no, nokwasɛm ni, ennu wo nyansa fã mpo!+ Nea mabehu yi boro nea metee no koraa.+ 7 Anigye+ ne wo nkurɔfo, na anigye ne wo nkoa yi a wogyina w’anim daa tie wo nyansa no.+ 8 Nhyira+ nka Yehowa wo Nyankopɔn; ɔno na ayɛ no fɛ+ sɛ ɔde wo bɛtena n’agua so+ ayɛ wo ɔhene ama Yehowa wo Nyankopɔn;+ wo Nyankopɔn dɔ+ Israel, na ɔpɛ sɛ ɔman no gyina daa nti na ɔde wo asi wɔn so hene+ sɛ bu atɛn+ na di asɛntrenee.”+ 9 Ɛnna ɔmaa ɔhene sika+ dwetikɛse ɔha aduonu, ne balsam ngo+ pii pa, ne aboɔden abo.+ Balsam ngo a Saba hemmaa de maa Ɔhene Solomon no dodow nni ano.+ 10 Ɛno da nkyɛn a, Hiram nkoa+ ne Solomon nkoa a na wɔde sika+ fi Ofir brɛ no no, na wɔde algum nnua+ ne aboɔden abo+ nso ba. 11 Na ɔhene de algum nnua yɛɛ antweri+ wɔ Yehowa fie ne ahemfie,+ na ɔde bi nso yɛɛ asanku+ ne asankuten+ maa nnwontofo+ no; ná wonhuu ɛso bi da wɔ Yuda asase so. 12 Ɔhene Solomon nso de nea Saba hemmaa+ bisae nyinaa maa no, na ɔhene de akyɛde a ne dodow te sɛ nea ɔde bae no kaa ho maa no. Enti ɔsan n’akyi kɔɔ n’asase so, ɔne ne nkoa.+ 13 Sika a na Solomon nya wɔ afe biako mu no mu duru yɛ sika dwetikɛse ahansia aduosia asia;+ 14 ɛsono nneɛma a na akwantufo ne aguadifo+ no de ba, ne sika ne dwetɛ a Arabiafo ahene+ nyinaa ne asase no so amradofo de brɛ Solomon. 15 Na Ɔhene Solomon de sika mfrafrae yɛɛ akyɛm+ akɛse ahanu (ɔde sika mfrafrae nnwetɛbona ahansia guu akyɛm no biara ho),+ 16 na ɔde sika mfrafrae yɛɛ nkatabo ahasa (ɔde sika mmɛnnaa abiɛsa guu nkatabo no biara ho).+ Na ɔhene de guu Lebanon Kwaefie+ hɔ. 17 Afei nso ɔhene yɛɛ asommɛn ahengua kɛse bi, na ɔde sika amapa guu ho.+ 18 Atrapoe a ɛwɔ so asia na wɔforo de kɔ ahengua no anim; nan ntiaso a wɔde sika ayɛ wɔ ahengua no anim (wɔayɛ abom), na faako a wɔtena no, nsa wɔ ha ne ha, na agyata+ abien gyinagyina nsa no ho.+ 19 Agyata+ dumien gyinagyina atrapoe a ɛwɔ so asia no so; biako wɔ ha, na biako nso wɔ ha. Wɔnyɛɛ bi saa da ahenni biara mu.+ 20 Ade a Ɔhene Solomon nom mu+ nyinaa, wɔde sika na ɛyɛe,+ na Lebanon Kwaefie+ hɔ anwenne nyinaa, wɔde sika amapa na ɛyɛe. Wɔamfa dwetɛ anyɛ emu biara, efisɛ Solomon nna mu no, na wɔmfa nyɛ hwee.+ 21 Ná ɔhene wɔ ahyɛn a Hiram nkoa+ de kɔ Tarsis.+ Mfe abiɛsa biara, na Tarsis ahyɛn de sika ne dwetɛ+ ne asommɛn+ ne nkontromfi ne koohaa+ ba. 22 Enti Ɔhene Solomon yɛɛ kɛse sen asase so ahene a aka nyinaa, ahonya+ ne nyansa+ mu. 23 Asase so ahene nyinaa baa Solomon anim betiee+ nyansa+ a nokware Nyankopɔn de ahyɛ ne komam+ no. 24 Obiara de n’akyɛde bae+ afe biara:+ dwetɛ ne sika nneɛma+ ne ntade,+ akode, balsam ngo, apɔnkɔ ne mfurumpɔnkɔ. 25 Na Solomon nyaa apɔnkɔdan+ mpemnan ne nteaseɛnam+ ne apɔnkɔ a wɔde wɔn kɔ ɔsa mpem dumien, na ɔde ne nyinaa kɔɔ nteaseɛnam nkurow+ mu ne ɔhene nkyɛn wɔ Yerusalem. 26 Odii ahene nyinaa so, efi asubɔnten kɛse no ho kosi Filistifo asase so ne Egypt hye so.+ 27 Bio nso ɔhene maa dwetɛ dɔɔso pii wɔ Yerusalem sɛ abo, na ɔmaa nkyeneduru dɔɔso pii+ sɛ sikamɔɔ nnua+ a ɛwɔ Sefela.+ 28 Ebinom nso de apɔnkɔ+ fi Egypt+ ne nsase a aka no nyinaa so brɛɛ Solomon. 29 Solomon ho nsɛm a aka,+ ne mfiase kosi n’awiei, wɔakyerɛw ne nyinaa wɔ odiyifo Natan+ ne Siloni+ Ahiya+ nkɔmhyɛ nsɛm mu. Ɛwɔ ɔdehufo Ido+ anisoadehu ho kyerɛwtohɔ nso mu, anisoadehu a ɛfa Nebat+ ba Yeroboam+ ho no. 30 Solomon dii Israel nyinaa so hene wɔ Yerusalem mfe aduanan. 31 Na Solomon ne n’agyanom kɔdae, na wosiee no ne papa Dawid Kurow+ mu, na ne ba Rehoboam+ bedii n’ade.+\n2 Beresosɛm 9


Yesu Asetena wɔ Nasaret | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Jula Kabiye Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Nigerian Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nMATEO 13:55, 56 MARKO 6:3\nYOSEF NE MARIA ABUSUA NO YƐƐ KƐSE\nYESU SUAA NSAANODWUMA\nNasaret yɛ Galilea kuro ketewa bi a na ɛwɔ Yudea atifi, na na nkurɔfo nhyɛ da mmu ho akonta. Ná kuro no da bepɔ so, na sɛ obi gyina ɔtare kɛse bi a wɔfrɛ no Galilea Po no ho a, kuro no wɔ ne benkum so. Nasaret na wɔtetee Yesu.\nBere a Yosef ne Maria de Yesu fi Egypt bɛtenaa kurom hɔ no, na wanya bɛyɛ mfe mmienu. Saa bere no, ɛbɛyɛ sɛ na wɔdi no bakorɔ. Nanso akyiri yi Yosef ne Maria woo mmarima ne mmaa wɔ n’akyi. Mmarima no din ne Yakobo, Yosef, Simon, ne Yuda. Enti anyɛ yie koraa na Yesu wɔ anuanom nsia..\nNá Yesu wɔ abusuafo foforo. Wɔn mu bi ne Elisabet ne ne ba Yohane a yɛaka wɔn ho asɛm dada no. Ná wɔte Yudea wɔ anafo fam, na na wɔne wɔn ntam twe kakra. Obusuani foforo a ɔno deɛ na ɔte bɛn wɔn wɔ Galilea ne Salome; ɛbɛyɛ sɛ na ɔyɛ Yesu maame nua. Salome kunu ne Sebedeo, na yɛbɛtumi aka sɛ wɔn mma Yakobo ne Yohane yɛ Yesu nuanom. Ɛbɛtumi aba sɛ Yesu yɛ abofra no, na ɔtaa ne wɔn bɔ; yɛrentumi nsi no pi. Nanso yɛnim sɛ akyiri yi wɔbɛyɛɛ Yesu asomafo a na Yesu nkɔ nnya wɔn koraa.\nYosef abusua no yɛɛ kɛse, enti na ɛsɛ sɛ ɔyere ne ho yɛ adwuma ansa na wɔanya wɔn ano aduane. Ná Yosef yɛ kapentani anaa duadwumfo, na ɔtetee Yesu sɛ ɔno ara ne ba, enti nkurɔfo frɛɛ Yesu “duadwumfoɔ no ba.” (Mateo 13:55) Yosef kyerɛɛ Yesu kapenta adwuma no, na ɔno nso yeree ne ho suae. Ɛduu baabi mpo na nkurɔfo frɛ Yesu “duadwumfoɔ no.”—Marko 6:3.\nNá Yosef abusua no mfa Yehowa som nni agorɔ koraa. Sɛnea Onyankopɔn Mmara kyerɛ no, Yosef ne Maria de Onyankopɔn asɛm kyerɛkyerɛɛ mmofra no ‘berɛ a wɔte wɔn fie, berɛ a wɔnam kwan so, berɛ a wɔda hɔ, ne berɛ a wɔasɔre.’ (Deuteronomium 6:6-9) Ná Nasaret kuro no wɔ hyiadan, na yɛbɛtumi aka sɛ na Yosef de n’abusua no kɔ hɔ bere nyinaa kɔsom. Bible kaa Yesu ho asɛm akyiri yi sɛ ɔkɔɔ hyiadan mu “sɛdeɛ ɔtaa yɛ homeda no.” (Luka 4:16) Afei nso na abusua no taa tu kwan kɔ Yehowa asɔrefie hɔ wɔ Yerusalem. Saa akwantu no du so a, na ɛyɛ anika paa!\nAnyɛ yie koraa na Yesu nuanom dodow yɛ sɛn?\nNsaanodwuma bɛn na Yesu suae? Dɛn na ɛmaa ɔsuaa saa adwuma no?\nNkyerɛkyerɛ pa bɛn na Yosef de maa n’abusua?\nYosef Bɔɔ N’abusua Ho Ban, Ɔhwɛɛ Wɔn, Wampa Abaw


Забур 42 CARS - Nnwom 42 ASCB\n1 NWOMA A ƐTƆ SO MMIENU\nKora mma “maskil” dwom.\n1Sɛdeɛ ɔforoteɛ pere hwehwɛ nsuwansuwa no,\nsaa ara na me kra pere hwehwɛ wo, Ao Onyankopɔn.\n2Onyankopɔn ho sukɔm de me kra, Onyankopɔn teasefoɔ no.\nDa bɛn na mɛtumi akɔhyia Onyankopɔn?\n3Me nisuo ayɛ mʼaduane\nna da mu nyinaa nnipa bisa me sɛ:\n“Wo Onyankopɔn wɔ he?”\nɛberɛ a mereka mʼakoma mu nsɛm;\nsɛdeɛ na medi asafokuo anim,\nna yɛde anigyeɛ nteateam ne aseda nnwom\nnante yuu bom kɔ Onyankopɔn fie\nwɔ afahyɛ da.\n5Adɛn enti na woaboto, Ao me kra?\nAdɛn enti na woteetee wɔ me mu saa?\nmʼAgyenkwa ne me Onyankopɔn.\n6Me kra aboto wɔ me mu\nfiri Yordan asase so,\nHermon mmepɔ so, firi Bepɔ Misar so.\n7Ebunu kɔ ebunu mu\nwɔ wo nsuo a ɛworo guo no nnyegyeeɛ mu;\n8Adekyeɛ mu Awurade kyerɛ nʼadɔeɛ;\nadesaeɛ mu ne dwom ba me nkyɛn.\nMebɔ mpaeɛ kyerɛ Onyankopɔn a ɔma me nkwa.\n9Mebisa Onyankopɔn me Botan sɛ,\n“Adɛn enti na wo werɛ afiri me?\nAdɛn enti na ɛsɛ sɛ menantenante twa adwo,\nmʼatamfoɔ nhyɛsoɔ nti?”\n10Me nnompe te yea sɛ ɔdasani.\nMʼahohiahiafoɔ ateeteeɛ enti,\ndaa nyinaa wɔbisa me sɛ,\n11Adɛn enti na woaboto, Ao me kra?\nASCB : Nnwom 42